text:
SETLHOGO SA KA FA NTLE
A o Ka Ikanya Metswedi ya Dikgang?
BATHO ba le bantsi ba belaela se ba se balang le se ba se utlwang mo dikgannyeng. Ka sekai, mo patlisisong nngwe ya Gallup ya 2012 kwa United States, batho ba ne ba bodiwa gore ba “dumela go le kana kang le gore ba ikanya go le kana kang” gore dikgang tsa makwalodikgang, tsa thelebishene le tsa radio di boammaaruri, ga di tseye letlhakore e bile di bega dilo tsotlhe. Batho ba le 6 mo go ba le 10 ba ne ba araba ba re ‘ga ba di dumele go le kalo’ kgotsa ba re ‘ga ba di dumele gotlhelele.’ A go a utlwala gore batho ba bo ba sa ikanye dikgang jalo?
Bakwaladikgang ba le bantsi le mekgatlho e ba e berekelang e ile ya re e ikemiseditse go bega dipego tse di boammaaruri le tse di nang le tshedimosetso e e botlhokwa. Mme go na le mabaka a a dirang gore batho ba belaele seno. Ela tlhoko dintlha tse di latelang:
MAKGOTLA A MAGOLO A BOBEGADIKGANG. Go na le makgotla a le mmalwa fela mme gone e le a a nang le tlhotlheletso e kgolo a a nang le metswedi ya botlhokwa ya dikgang. Metswedi eno ya dikgang ke yone e laolang thata gore go begwa dikgang dife, di begwa jang le gore di tlhagelela go le kana kang. E re ka bontsi jwa makgotla ano a diretswe go dira madi, gantsi metswedi ya dikgang e dira ditshwetso e tlhomile mogopolo thata mo go direng lotseno. Dipego tse di ka dirang gore beng ba mekgatlho ya dikgang ba se ka ba dira madi di ka tlogelwa fela di sa begwa.
DIPUSO. Bontsi jwa dilo tse re di utlwang mo dikgannyeng di amana le batho ba dipolotiki le dilo tse di dirwang ke puso. Dipuso di batla go tlhotlheletsa batho gore ba latele melao ya tsone le go ema badiredi ba tsone ba bagolo nokeng. Mme e re ka metswedi ya dikgang e tlhoka go tsaya tshedimosetso mo pusong, babegadikgang le badiredi ba puso ba a tle ba dirisane mmogo mo sephiring.
PAPATSO. Mo dinageng di le dintsi, metswedi ya dikgang e tlhoka go dira madi gore kgwebo ya tsone e se ka ya wa mme bontsi jwa madi ao a dirwa ka dipapatso. Kwa United States, dimakasine di bona diperesente tse di fa gare ga 50 le 60 tsa lotseno lwa tsone mo dipapatsong, makwalodikgang diperesente di le 80 mme dithulaganyo tsa dipapatso tsa thelebishene le tsa radio diperesente di le 100. Go a utlwala go bo babapatsi ba sa batle go thusa ka madi dithulaganyo tse di dirang gore dilwana tsa bone kgotsa mekgwa ya bone ya go dira dilo e lebege e sa siama. Fa ba sa rate se motswedi mongwe wa dikgang o se tlhagisang, ba ka bapatsa gongwe go sele. E re ka barulaganyi ba dikgang ba itse seno, ba ka bipa dikgang tse di buang bosula ka mekgatlho e e ba thusang ka madi.
GO SA IKANYEGE. Ga se babegadikgang botlhe ba ba ikanyegang. Bakwaladikgang bangwe ba itlhamela dikgang. Ka sekai, dingwaga di le mmalwa tse di fetileng, mmegadikgang mongwe kwa Japane o ne a batla go bontsha kafa batho ba ba thumang kwa tengteng ga lewatle ba neng ba senya dikorale tsa kwa Okinawa ka teng. Morago ga gore a se fitlhele dikorale dipe di senyegile, o ne a senya dingwe tsa tsone ka boene a bo a di tsaya ditshwantsho. Gape ditshwantsho di ka fetolwa gore di tsietse batho. Botegeniki jwa go fetola ditshwantsho le jone bo setse bo gatetse pele thata mo e leng gore ka dinako tse dingwe go thata go lemoga fa ditshwantsho di fetotswe.
TSELA YA GO BEGA KGANG. Tota le fa dintlha di utlwala sentle, mokwaladikgang o tla bega kgang go ya kafa ene a lebang dilo ka teng. Go tla akarediwa dintlha dife mo pegong mme go tla tlogelwa dife? Ka sekai, setlhopha sa kgwele ya dinao se ka latlhegelwa ke motshameko ka dino di le pedi. Seo se boammaaruri. Mme mmegadikgang a ka tlhalosa ka ditsela tse di farologaneng gore ke ka ntlha yang fa se latlhegetswe.
GO TLOGELA DINTLHA DINGWE. Fa bakwaladikgang ba rulaganya dintlha tse di ka bopang kgang e e kgatlhang, gantsi ba tlogela dintlha tse di ka tlhakatlhakanyang dilo kgotsa tsa tsosa dikgang tse di sa rarabololwang. Seno se dira gore dintlha dingwe di fetelediwe mme tse dingwe di tlogelwe. E re ka ka dinako tse dingwe baanamisi le babegadikgang ba thelebishene ba ka tshwanelwa ke go tlhalosa kgang nngwe e e raraaneng mo lobakeng lwa mo e ka nnang motsotso o le mongwe fela, ba ka tlogela dintlha tsa botlhokwa.
KGAISANO. Mo dingwageng tsa bosheng jaana, fa palo ya diteishene tsa thelebishene e ntse e oketsega, nako e babogedi ba neng ba e fetsa ba lebile seteishene se le sengwe fela e ne ya fokotsega fela thata. E le go ngoka babogedi, diteishene tsa dikgang di ne tsa patelesega go bontsha dilo tse di sa tlwaelegang kgotsa tse di tlosang bodutu. Buka ya Media Bias e bolela jaana fa e akgela ka phetogo eno: “Dikgang [tsa thelebishene] di ne tsa fetoga thulaganyo e e bontshang mogolagang wa ditshwantsho tse di tlhophetsweng go tshosa kgotsa go kgatlha le dipego tse di khutshwafaditsweng gore di kgone go kgatlha bareetsi e re ka ba sa kgone go tlhoma mogopolo lobaka lo loleele.”
DIPHOSO. E re ka babegadikgang e le batho, ba a tle ba dire diphoso e se ka boomo. Lefoko le le sa kwalwang sentle, phegelwana e e tsentsweng mo go sa tshwanelang teng, phoso ya tsa thutapuo—dilo tseno tsotlhe di ka sokamisa bokao jwa seele sengwe. Dintlha di ka tswa di sa sekasekiwa ka kelotlhoko. Go ka nna motlhofo gore dipalo le tsone di tlhakanye mokwaladikgang tlhogo fa a le mo sepitleng sa go fetsa pego e e rileng ka nako e a e beetsweng, mo a ka kwalang 10 000 mo boemong jwa 100 000.
DIPHOPHOLETSO TSA MAAKA. Go bega dintlha ka nepo ga go bonolo jaaka bangwe ba ka akanya. Sengwe se ka lebega se le boammaaruri gompieno mme kamoso go bo go supiwa gore se phoso. Ka sekai, go kile ga bo go dumelwa gore lefatshe le mo gare ga thulaganyo ya rona ya masedi a tlholego. Mme jaanong re itse gore lefatshe le dikologa letsatsi.
Go Tlhokega Tekatekano
Le fa go se botlhale go dumela sengwe le sengwe se re se balang mo dikgannyeng, seo ga se kaye gore re ka se ikanye sepe mo go tsone. Sa botlhokwa e ka nna go nna kelotlhoko mme re iketleeditse go amogela se re se utlwang.
Baebele ya re: “A tsebe ka boyone ga e leke mafoko jaaka magalapa a utlwa dijo?” (Jobe 12:11) Jaanong dintlha tse di latelang di ka re thusa go leka mafoko a re a utlwang le a re a balang:
KWA E TSWANG GONE: A pego eno e tswa kwa mothong kgotsa kwa mokgatlhong o o ka ikanngwang kgotsa o o kafa molaong? A thulaganyo kgotsa kgatiso eno e itsege ka go tsaya dilo masisi kgotsa ka go rata go ama batho maikutlo? Motswedi ono wa dikgang o tshegediwa ke bomang ka madi?
METSWEDI: A go na le bosupi jwa gore go dirilwe dipatlisiso tse di tseneletseng? A kgang eno e theilwe mo motsweding o le mongwe fela? A ke metswedi e e ka ikanngwang, e e sa tseyeng letlhakore e bile e dirisa dintlha tse di boammaaruri? A e tekatekano, kgotsa e tlhophetswe go bega letlhakore le le lengwe fela la kgang?
BOIKAELELO: Ipotse jaana: ‘A pego eno ya dikgang e diretswe go naya tshedimosetso kgotsa go tlosa batho bodutu? A e leka go rekisa kgotsa go ema sengwe nokeng?’
TSELA E E UTLWALANG KA YONE: Fa pego ya dikgang e utlwala e le bogale, e na le bopelotlhoi kgotsa e tshwayatshwaya diphoso thata, seo se bontsha gore go a lowa, ga go bewe mabaka sentle.
GO TSAMAISANA LE TSE DINGWE: A dintlha tsa yone di tsamaisana le tsa dikgang tse dingwe? Fa dipego di ganetsana, nna kelotlhoko!
GO NNA MO NAKONG: A tshedimosetso eo e sa tswa go direga bosheng mo o ka e dumelang? Sengwe se go neng go akanngwa gore se boammaaruri dingwaga di le 20 tse di fetileng se ka tsewa se se boammaaruri gompieno. Ka fa letlhakoreng le lengwe, fa pego nngwe e le ka kgang e e sa ntseng e diragala, e ka tswa e sa felela e bile e se na tshedimosetso yotlhe.
Ka jalo, a o ka ikanya metswedi ya dikgang? Kgakololo e e mosola e fitlhelwa mo mafokong a a botlhale a ga Solomone, yo o neng a kwala jaana: “Ope fela yo o se nang maitemogelo o dumela lefoko lengwe le lengwe, mme yo o botlhale o akanyetsa dikgato tsa gagwe.”—Diane 14:15.


c: text/html

text:
GO THUSA MALAPA | GO GODISA BANA
Go Beela Ngwana wa Gago wa Mosha Melao
KGWETLHO
Ngwana wa gago yo o mo dingwageng tsa bosha a re o gagamaditse molao thata. Mme ka gonne wena o batla go mo sireletsa, o tsaya gore ga go a nna jalo. O ipolelela gore, ‘Fa nka repisa melao, ruri o tla tsena mo mathateng!’
Ga go phoso go beela mosha wa gago melao e e tekatekano. Le fa go ntse jalo, sa ntlha o tshwanetse go tlhaloganya gore ke eng se se ka tswang se dira gore a se ka a batla go beelwa melao.
LEBAKA LA GO BO GO DIREGA
Se batho ba se akanyang: Bana botlhe fa ba tsena mo dingwageng tsa bosha ba nna diganana; ke karolo ya go gola.
Boammaaruri: Gantsi mosha a ka se nne seganana fa batsadi ba mmeela melao e e tekatekano ba bo ba tlotla le ene ka yone.
Le fa go ka tswa go na le dilo tse dintsi tse di bakang gore ngwana a nne seganana, batsadi ba ka tswa ba kgothaletsa moya ono ba sa lemoge fa melao ya bone e sa fetofetoge le maemo kgotsa e sa tlhole e tshwanela dingwaga tse bana ba leng mo go tsone. Sekaseka dintlha tseno:
- Go sa fetofetoge le maemo. Fa batsadi ba baya melao mme ba sa letle gore go tlotliwe ka yone, melao eo e nna sekgoreletsi go na le go sireletsa ngwana. Ka ntlha ya seo, a ka nna a dira tsone dilo tse batsadi ba di mo thibelang fa go se ope yo o mmonang.
- Fa e sa tlhole e tshwanela dingwaga tsa ngwana. O ka raya ngwana yo monnye wa re, “Dira fela jaaka ke go bolelela,” mme mosha ene o tlhoka go tlhalosediwa mabaka. Aitsane, go ise go ye kae ngwana wa gago yo o mo dingwageng tsa bosha o tla bo a nna a le esi e bile a dira ditshwetso tse di boima. Go botoka thata gore a ithute go baya mabaka sentle le go dira ditshwetso tse di molemo gone jaanong a sa ntse a le mo tlhokomelong ya gago.
Mme o ka dirang fa go lebega e kete ngwana wa gago wa mosha o nna a tenwa ke melao ya gago?
SE O KA SE DIRANG
Sa ntlha, lemoga gore basha ba tlhoka melao, tota e bile ba a e batla, le fa ba sa rialo. Ka jalo, tlhoma melao mme o tlhomamise gore ngwana wa gago o a e tlhaloganya. Buka ya Letting Go With Love and Confidence ya re: “Fa basha ba beetswe melao e e utlwalang sentle e bile ba itse gore batsadi ba tla nna tekatekano fa ba ba kaela, ga se gantsi ba ka dirang dilo tse di opisang tlhogo.” Go farologana le seo, fa batsadi ba sa bone botlhokwa jwa go tlhomela bana ba bone melao, seo se ka dira gore go lebege e kete ga ba amege ka bone. Mme seo se ka baka boganana.—Molaomotheo wa Baebele: Diane 29:15.
Mme o ka bontsha jang gore o tekatekano? Letla gore ngwana wa gago wa mosha a tlhalose gore o ikutlwa jang ka melao ya lelapa. Ka sekai, fa a kopa gore o fetole nako e a tshwanetseng go fitlha ka yone mo gae, mo reetse fa a tlhalosa maikutlo a gagwe. Fa ngwana a itse gore o utlwile maikutlo a gagwe a ka tlotla tshwetso e o e dirang le go e latela—tota le fa a sa dumalane le yone.—Molaomotheo wa Baebele: Jakobe 1:19.
Le fa go ntse jalo, pele o dira tshwetso, gakologelwa seno: Le fa gantsi basha ba kopa kgololesego e kgolwane go feta e ba tshwanetseng go e newa, gantsi batsadi ba ba naya kgololesego e nnye go na le e ba tshwanetseng go ba e naya. Ka jalo akanyetsa kopo ya ngwana wa gago ka kelotlhoko. A o setse a bontshitse gore ke motho yo o nang le boikarabelo? A maemo a tlhoka gore o fetofetoge? Iketleetse go fetofetoga fa go tlhokega.—Molaomotheo wa Baebele: Genesise 19:17-22.
Mo godimo ga go reetsa maikutlo a mosha wa gago, tlhomamisa gore o mo itsise dilo tse le wena o amegileng ka tsone. Fa o dira jalo, o tla mo ruta go akanyetsa e seng fela se ene a se batlang mme le maikutlo a ba bangwe.—Molaomotheo wa Baebele: 1 Bakorintha 10:24.
Sa bofelo, dira tshwetso o bo o tlhalose mabaka a go bo o e dirile. Tota le fa mosha wa gago a sa itumelela tshwetso e o e dirileng, gongwe o itumelela go bo a na le batsadi ba ba mo reetsang le ba ba batlang go itse gore o ikutlwa jang. Gakologelwa, o mo ruta gore a itshware jang fa a setse a godile. Fa o beela ngwana wa gago melao e e tekatekano o bo o tlotla le ene ka yone, o tla mo thusa gore a nne motho yo o nang le maikarabelo fa a godile.—Molaomotheo wa Baebele: Diane 22:6.

robotstxt: allowed

filter: keep


text:
Aferika -ke continente e e tona lefatshe ka bophara e e tlang morago ga ya Asi.O selekanyo sa 30.2 million km² mme ka fa dithoko go bo go nna le mawatle a a dikaganyeditseng.E nale batho ba le 1.0 billion (ditshupo tsa ngwaga wa 2009), e ka tswa e nale batho ba ka nna selekanyo sa 14.72% mo palobathong ya lefatshe ka bophara.Continente e e dikagenyeditswe ke lewatle la Mediterranean mo bophirima, otlhe a Suez Canal gape le la Red Sea mo letlhakoreng la Sinai Peninsula mo bokonebophirima,lewatle la Indian Ocean mo borwabotlhaba, gape le la Atlantic Ocean mo bophirima[1].Continente e e akaretsa lefatshe le tshwana le la Madagascar le a mangwe fela jalo[2].
Aferika o nale seemo sa lewapi se se pharologanyo le di continete tse dingwe.Mafatshe a a fa gare ga continente a na le pula e e ntsi le mogote o o feteletseng,fa kwa borwa gone go nale pula e eseng ntsiAfrica.Pula e e ntsi e e rotloetsa dilo di tshwana temothuo le tse dingwe fela jalo[3].
Mafatshe a Aferika ka bontsi a tshabelelwa ke dintwa tsa tshololo madi ebile di utlwisa botlhoko.Dintlwa tse gantsi di diragalela kwa bogare jwa Aferika.Bontsi jwa ntwa tse di bakwa ke ditswa mmung le lefatshe ntateng ya palo batho ba bantsi[4].
Thekiso ya Dinaka tsa Ditlou mo AferikaEdit
Balephata la tikologo , diphologolo le bojanala ba ntse ba tshwere phage ka mangana ba lwantsha le makgotla a mafatshefatshe a pabalelo tikologo le ditsa tlholego aa tshwanang le le kwa The Hague, Netherlands, la CITES go a kopa go le letlelela go rekisa mokoakoa wa dinaka tsa ditlou o le setseng le o kokoantse mo lefatshing leno.
Go ya ka Modiri wa Lephata le yo o ithebagantseng le dikgang tsa makgotla a CITES, Mme Diana Chimidza, ba setse ba dirisetse madi a ka tshwarang P400 000 go Iwantshana le kgang e ya moruthuta.Mokoakoa o wa dinaka tsa ditlou o ile wa phuthwa mo ditloung tse dineng di sule loso lwa tlholego kgotsa di bolailwe ka mabaka a gore di ntsifetse mme go lemoga gore go di hokotsa go ka thusa gore di seka tsa imela tikologo. Mma Chimidza o tlhalositse fa ditlou tsa Botswana di setse le Namibia ba rekise dina«:: tsa ditlou tse di kgobokantseng ba bolela gon dinaka tse tsa ditlou tse rekesediwang mmebaraka ys theko ya ditlou jaaka Japan la tsa ditlou tse di bolailweni eseng kafa molaong, fa tse dingwe e le tsa bogodu[5].


text:
DIKGOLAGANO TSA YBB
Fotim (Mokgatlho wa Ditheo Tsa Theiari tsa Dikgaolo Tse di Ka fa Bokone)
Mokgatlho wa Ditheo Tsa Theiari tsa Dikgaolo Tse di Ka fa Bokone
Fotim eno e e tlhomilweng ka 1995, ke tlhotlheletso e e molemo ya gore go nne le tirisanommogo fa gare ga diyunibesiti di le robonngwe mo dikarolong tsa bokone jwa Aforika Borwa.
Seabe se YBB e nang le sone
Fa dingwaga di ntse di kgabaganya, baemedi ba le mmalwa ba YBB ba ile ba tlhomiwa go nna maloko a Komiti-Khuduthamaga. Boeng jaana, ka 2008 le ka 2009, Porofesa Thembi Mosia, Mokwadisi mo Setheong wa YBB, o ne a le mo maemong a Motshwarwa-Matlotlo.
Go bona tshedimosetso e e oketsegileng, leba Setsha sa inthanete sa Fotim.
HESA
Mokgatlho wa Thuto e e Kwa Godimo mo Aforika Borwa
Diyunibesiti tsotlhe di le 23 tsa Aforika Borwa tsa puso ke tsa Hesa, e e tlamelang ka thono ya gore go rarabololwe mathata mangwe a a masisi ka kutlwano a a amang thuto e e kwa godimo.
Go bona tshedimosetso e e oketsegileng, leba Setsha sa inthanete sa Hesa.
ACU
Mokgatlho wa Diyunibesiti Tsa Kgwereanodithaba
ACU e maloko a yone e leng ditheo di ka nna 500 mo dinageng tsa kgwereanodithaba, e tsweledisetsa pele tirisanommogo ya bodithabathaba le kutlwano mo ditheong tsa thuto e e kwa godimo.
Go nna le seabe ga YBB:
Motlatsa-Mothanselara wa YBB, e leng Ngaka Theuns Eloff, ke Modulasetulo wa ga jaanong wa ACU. O ne a tlhomiwa kwantle ga dikganetsano dipe ka Phukwi 2009 morago ga go fetsa dingwaga di le pedi tse di fetileng e le Motlatsa-Mothanselara wa ACU. Ngaka Eloff o tla nna Modulasetulo go fitlha ka Phukwi 2011.
Go bona tshedimosetso e e oketsegileng, leba Setsha sa inthanete sa ACU.
CHE
Lekgotla la Tsa Thuto e e Kwa Godimo
CHE ke setlamo se se ikemetseng ka nosi sa semolao se se nayang Tona ya Thuto dikgakololo ka tsa pholisi ya thuto e e kwa godimo e bile le na le maikarabelo a go bona gore thuto e dirwa ka tsela e e nang le boleng le go amogelwa semmuso ga lenaneo la thuto mo setheong.
Go nna le seabe ga YBB:
YBB e dira le CHE mo go amogelweng semmuso ga mananeo a yone a thuto e bile e ela tlhoko gore tiro ya yone ke ya boleng jo bo batlwang ke yone.
Go bona tshedimosetso e e oketsegileng leba Setsha sa inthanete sa CHE.
HEQC
Komiti ya Boleng Jwa Thuto e e Kwa Godimo
HEQC ke komiti ya leruri ya Lekgotla la tsa Thuto e e Kwa Godimo. E rotloetsa gore thuto e e kwa godimo mo Aforika Borwa e nne ya boleng jo bo kwa godimo e bile e amogela semmuso mananeo otlhe a thuto e e kwa godimo.
Go bona tshedimosetso e e oketsegileng leba Setsha sa inthanete sa HEQC.
AAU
Mokgatlho wa Diyunbesiti Tsa Aforika
AAU ke kokoano ya batho go tswa mo kontinenteng yotlhe e e leng ka ga thuto e e kwa godimo mo Aforika, mme maloko a yone ke ditheo di le 215 go tswa kwa dinageng di le 44 tsa Aforika.
Go nna le seabe ga YBB:
Yunibesiti ya rona ke nngwe ya diyunibesiti tsa puso di le 17 tsa Aforika Borwa tse e leng maloko a AAU, e mokgele wa yone e leng go ema nokeng diyunibesiti tsa Aforika mo ditirong tsa tsone tsa go ruta le go ithuta, go dira patlisiso le tirelo sethaba.
Go bona tshedimosetso e e oketsegileng leba Setsha sa inthanete sa AAU.


text:
TORA YA TEBELO NOVEMBER 2013
Maaka a a Dirang Gore Modimo a Lebege a sa Ratege
Maaka a bodumedi a a ntseng a boelediwa ka dingwaga a dira gore Modimo a lebege a sa ratege e bile a le kgakala. Re itse jang gore Modimo ga a kgakala e bile ga a setlhogo?
Kgwetlho ya go Rata Modimo
A o ikutlwa o le kgakala le Modimo? A Modimo ga a ratege? Bala go utlwa gore ke eng fa Bakeresete bangwe ba ile ba ikutlwa jalo.
Maaka a Gore Modimo Ga a Na Leina
A tota leina la Modimo le ka itsiwe le go dirisiwa? Ke eng fa le le botlhokwa?
Maaka a Gore Modimo ke Masaitseweng
Thuto ya Tharonngwe e kgoreletsa batho go itse le go rata Modimo. A tota o ka rata motho yo o sa kgoneng go mo itse kgotsa go mo tlhaloganya?
Maaka a Gore Modimo o Setlhogo
Ba le bantsi ba dumela gore Modimo o otlhaya baleofi ka bosakhutleng. A Modimo o boikepo? Tota go direga eng fa re swa?
Boammaaruri Bo ka Go Golola
Jesu o ne a bontsha ditsela dife tsa go sekaseka gore a dithuto tsa bodumedi di boammaaruri kgotsa nnyaa?
Bua le Ngwana wa Gago wa Dingwaga Tsa Bolesome—Kwantle ga go Ngangisana
Ngwana wa gago o batla go supa gore ke motho yo o ntseng jang mme o tlhoka go thusiwa go tlhalosa maikutlo a gagwe a gololesegile. O ka mo thusa jang?
“Moduedi Wa ba Ba Mmatlang ka Tlhoafalo”
Jehofa o itumedisiwa ke tumelo e e ntseng jang? O duela jang baobamedi ba gagwe ba ba ikanyegang?
O ne “A Bolelwa a Siame ka Ditiro”
Kgang ya ga Rahabe e bontsha jang gore ga go ope wa rona yo a seng botlhokwa mo go Jehofa? Re ka ithuta eng ka tumelo ya gagwe?
Dikarabo Tsa Dipotso Tsa Baebele
A batho botlhe ba ba siameng ba ya kwa legodimong? Bona gore Baebele ya reng.
Tse Dingwe
A Basupi ba ga Jehofa ba Dumela Gore Bodumedi Jwa Bone ke Jone Fela Jwa Boammaaruri?
A Jesu o ne a re go na le ditsela tse dintsi tse di isang batho kwa polokong?


text:
GO THUSA LELAPA | BASHA
Tsela ya go Bontsha Maitseo fa o Kwala Melaetsa ka Founo
KGWETLHO
Fa o ntse o buisana le tsala ya gago lo lebane difatlhego, go tsena molaetsa mo founong ya gago. O tshwanetse go dirang?
Go bala molaetsa o ntse o bua le tsala ya gago.
Go raya tsala ya gago o re “ema pele” o bo o bala molaetsa wa founo.
Go tlhokomologa molaetsa wa founo o bo o tswelela o tlotla le tsala ya gago.
A go botlhokwa gore o tlhopha go dirang? Karabo ke ee!
SE O TSHWANETSENG GO SE ITSE
Go kwalela tsala molaetsa ka founo o ntse o tlotla le tsala e nngwe go tshwana le go tshameka motshameko o o o ratang mme o sa latele melao ya motshameko oo. O ka nna wa re, ‘Kana gone batho bano ke ditsala tsa me.’ Tota e bile ke gone mo o tshwanetseng go nna maitseo. E se gore jaanong o tshwanetse go tlhoma mogopolo mo go feteletseng mo go nneng maitseo le go bua ka tsela e e bontshang tlotlo. Mme boammaaruri ke jo: Fa o se maitseo mo ditsaleng tsa gago, go ise go ye kae ba ka se tlhole ba batla go nna ditsala tsa gago.
Ke ka ntlha yang fa go ntse jalo? Ka gonne batho ga ba rate go dirisana le motho yo o se nang maitseo. Lekgarebe lengwe le le bidiwang Beth * la re: “Go a tena gore e re o ntse o bua le tsala, ene a bo a lebelela founo ya gagwe kgapetsakgapetsa jaaka e kete o letetse sengwe se se botoka!” O akanya gore Beth o tla itshokela tsala e e ntseng jalo lobaka lo lo kana kang?
Fa o sekaseka mekgwa e o dirisang founo ya gago ya selula ka yone, akanya ka tiragalo e e ka fa tlase ga setlhogwana se se reng “Kgwetlho.” Go ya ka wena, ke tsela efe e e lebegang e le botoka? O ka tswa o lemoga gore A e bontsha go tlhoka maitseo. Mme gone, go tweng ka B le C? A ke go tlhoka maitseo gore o kgaosetse motlotlo e le fela gore o tlhole molaetsa wa founo? Kgotsa a ke go tlhoka maitseo gore o itlhokomolose molaetsa wa founo e le fela gore o tsweletse motlotlo?
Jaaka o bona, kgang ya maitseo e ka nna selo se se raraaneng. Mme Baebele e ka thusa. Ya re: “Fela jaaka lo batla batho ba lo direla, ba direleng ka yone tsela eo.” (Luke 6:31) O ka dirisa kgakololo eno mo kgannyeng ya melaetsa ya founo. Jang?
SE O KA SE DIRANG
Romela melaetsa ka nako e e siameng fela. Lekawana lengwe le le bidiwang Richard la re: “Ka dinako tse dingwe ke na le go amogela molaetsa bosigo thata, mme e se le molaetsa wa sengwe se se botlhokwa, o bo o ntshenyetsa boroko fela!” Ipotse jaana: ‘A ke romelela batho melaetsa ka nako e ba ka tswang ba ikhuditse ka yone?’—Molaomotheo wa Baebele: Moreri 3:1.
Bontsha maitseo mo go se o se kwalang. Batho ba buisana ka go dirisa mafoko, segalo sa lentswe, tebego ya sefatlhego le boitshikinyo jwa mmele. Ka maswabi, o ka se bone bontsi jwa dilo tseno fa o romela molaetsa ka founo. Ka jalo, o ka dira jang gore di bonale mo molaetseng? Lekgarebe lengwe le le bidiwang Jasmine le akantsha jaana: “Dirisa mafoko a a tlwaelegileng a a supang maitseo. Dirisa mafoko a a jaaka ‘O tsogile jang?’ ‘tsweetswee’ le ‘ke a leboga.’”—Molaomotheo wa Baebele: Bakolosa 4:6.
Dirisa temogo. Akanya gape ka tiragalo e e ka fa tlase ga setlhogwana se se reng “Kgwetlho.” Fa e le gore o letetse molaetsa wa botlhokwa, o ka nna wa kopa gore lo kgaosetse motlotlo go se kae. Le fa go ntse jalo, gantsi o ka kgona go bona molaetsa moragonyana. Amy wa dingwaga tse 17 a re: “Founo ya gago e tla bo e sa ntse e le teng fa lo fetsa go tlotla le tsala ya gago, mme tsala ya gago e ka nna ya bo e sa tlhole e le teng fa o fetsa go kwala molaetsa ka founo.” O ka dirisa temogo ka tsela e e tshwanang fa o le kwa kokoanong. Jane wa dingwaga tse 18 a re: “O se ka wa nnela go kwala melaetsa ka founo. Go nna jaaka e kete o raya batho o re, ‘Ga ke lo kgathalele; e kete nka bo ke seyo fa.’”
Akanya pele o tobetsa konopo ya go romela. A go ka direga gore molaetsa wa gago o se ka wa tlhaloganngwa sentle? A matshwao a a romelwang go bontsha gore motho o ikutlwa jang a ka tlhalosa tsela e tota o ikutlwang ka yone? Amber wa dingwaga tse 21 a re: “Fa o dira motlae ka sengwe, tsenya letshwao la sefatlhego se se nyenyang. Batho ba utlwa botlhoko—le dikgotlhang di ka simologa—ka gonne ba tsere mafoko mangwe a e neng e le motlae masisi.”—Molaomotheo wa Baebele: Diane 12:18.
Go bonala sentle gore ruri go botlhokwa go bontsha maitseo fa o dirisa founo ya selula!
Se o ka akanyang ka sone: Lorato lo tlhotlheletsa motho go bontsha maitseo. Nonofo eo e bontshiwa jang? Baebele ya re: “Lorato lo pelotelele e bile lo pelonomi. Lorato ga lo fufege, ga lo ikgantshe, ga lo ikgogomose, ga lo itshware ka tsela e e sa tshwanelang, ga lo ipatlele melemo ya lone fela, ga lo gakatsege.” (1 Bakorintha 13:4, 5) Wena o tlhoka go leka go nna le karolo efe ya lorato?
^ ser. 11 Maina mangwe mo setlhogong seno a fetotswe.


text:
Bodiba Jwa Molelo ke Eng? A bo Tshwana le Dihele Kgotsa le Gehena?
Karabo ya Baebele
Bodiba jwa molelo ke sengwe se se tshwantshetsang go senyediwa ruri. Bo tshwana le Gehena mme bo farologana le dihele, tse e leng lebitla le le tlwaelegileng la batho.
Ga se bodiba jwa mmatota
Ditemana tse tlhano tsa Baebele tse di umakang “bodiba jwa molelo,” di bontsha gore ga se bodiba jwa mmatota mme bo tshwantshetsa sengwe. (Tshenolo 19:20; 20:10, 14, 15; 21:8) Mo bodibeng jwa molelo go latlhelwa:
Diabolo. (Tshenolo 20:10) E re ka Diabolo e le sebopiwa sa moya, a ka se fisiwe ke molelo wa mmatota.
—Ekesodo 3:2; Baatlhodi 13:20.
Loso. (Tshenolo 20:14) Seno ga se sengwe se se tshelang, mme se tshwantshetsa boemo jwa go sa nne gone, go sa tshele. (Moreri 9:
10) Loso ga lo ka ke lwa fisiwa ka tsela ya mmatota.
“Sebatana” le “moporofeti wa maaka.” (Tshenolo 19:20) E re ka dilo tseno di tshwantshetsa sengwe, a ga go utlwale go swetsa ka gore bodiba jo di latlhelwang mo go jone le jone bo tshwantshetsa sengwe?
—Tshenolo 13:11, 12; 16:13.
Bo tshwantshetsa go senyediwa ruri
Baebele ya re bodiba jwa molelo bo “kaya loso lwa bobedi.” (Tshenolo 20:14; 21:8) Loso lwa ntlha lo lo umakiwang mo Baebeleng lo bakilwe ke boleo jwa ga Adame. Loso lono lo ka dirololwa ka tsogo mme kgabagare Modimo o tla lo nyeletsa.
Ga go na kgoro ya botso mo bodibeng jwa molelo jwa tshwantshetso
Bodiba jwa molelo bo tshwantshetsa mofuta o mongwe wa loso, e leng loso lwa bobedi. Le fa le lone lo tshwantshetsa go sa nne gone, lo farologane le lwa ntlha ka gonne Baebele ga e bue sepe ka gore go tla nna le tsogo mo losong lwa bobedi. Ka sekai, Baebele ya re Jesu o na le “dilotlolo tsa dihele le tsa loso,” se se bontshang gore o na le taolo ya go golola batho mo losong lo lo bakilweng ke boleo jwa ga Adame. (Tshenolo 1:
Bo tshwana le Gehena, Mokgatšha wa Hinoma
Gehena (Segerika ge′en·na) e umakiwa ka makgetlo a le 12 mo Baebeleng. Fela jaaka bodiba jwa molelo, e tshwantshetsa go senyediwa ruri. Le fa gone dithanolo dingwe di ranola lefoko leno e le “dihele,” Gehena e farologane le dihele (Sehebera sheʼohl′, Segerika hai′des).
Lefoko “Gehena” le kaya “Mokgatšha wa Hinoma,” e leng mokgatšha o o ka fa ntle ga Jerusalema. Mo metlheng ya ditiragalo tsa Baebele, baagi ba motse ba ne ba dirile mokgatšha ono lefelo la go latlhela matlakala. Ba ne ba dira gore go nne go tuka molelo mo mokgatšheng ono gore go fisiwe matlakala; diboko di ne di ja se se setseng.
Jesu o ne a dirisa Gehena go tshwantshetsa go senyediwa ruri. (Mathaio 23:33) O ne a re kwa Gehena, ‘diboko ga di swe le molelo ga o time.’ (Mareko 9:
Baebele ga e bontshe gore motho a ka boa kwa Gehena. “Bodiba jwa molelo” le “Gehena e e tukang” di tshwantshetsa go senyediwa ruri.—Tshenolo 20:14, 15; 21:8; Mathaio 18:9.
“Ba tla tlhokofadiwa bosigo le motshegare ka bosaengkae le go ya go ile”—jang?
Fa e le gore bodiba jwa molelo bo tshwantshetsa go senyediwa ruri, ke eng fa Baebele e re Diabolo, sebatana le moporofeti wa maaka “ba tla tlhokofadiwa bosigo le motshegare ka bosaengkae le go ya go ile” mo go jone? (Tshenolo 20:10) Bona mabaka a le manè a a bontshang gore go tlhokofadiwa mono ga se ga mmatota:
E le gore Diabolo a tlhokofadiwe ka bosakhutleng, o ne a tla tshwanelwa ke go tshelela ruri. Le fa go ntse jalo, Baebele ya re o tla nyelediwa, kgotsa a ka se tlhole a nna gone.
—Bahebera 2: 14.
Botshelo jo bo sa khutleng ke mpho e e tswang kwa Modimong, e seng kotlhao.
—Baroma 6: 23.
Sebatana le moporofeti wa maaka di tshwantshetsa sengwe, mme di ka se tlhokofadiwe ka tsela ya mmatota.
Ditemana dingwe mo Baebeleng di bontsha gore go tlhokofadiwa ga ga Diabolo ke go golegwa ka bosakhutleng, mo go kayang go senyediwa ruri.
Mo Baebeleng polelwana “go tlhokofadiwa” gape e ka kaya “go golegwa.” Ka sekai, lefoko la Segerika e leng “batlhokofatsi” le le dirisitsweng mo go Mathaio 18:34 le ranolwa e le “bagolegi” mo dithanolong di le dintsi, e leng se se bontshang kafa lefoko “tlhokofatsa” le amanang ka gone le lefoko “golega.” Gape, dipego tse di tshwanang tse di mo go Mathaio 8:29 le Luke 8:


text:
Go Sireletsa Diphologolo le Tikologo Kwa Warwick
Basupi ba ga Jehofa ba simolotse go aga ntlokgolo ya bone e ntšha ya lefatshe lotlhe kwa motseselegaeng wa New York State gaufi le Sterling Forest Lake (Blue Lake). Ba sireletsa jang diphologolo tsa naga le tikologo e di nnang mo go yone?
Basupi ba ile ba aga legora la nakwana go dikologa setsha sa kago go dira gore di-timber rattlesnakes, di-eastern box turtles le di-wood turtles di se ka tsa tsena mo lefelong leno mme tsa gobadiwa. Ka metlha ba nna ba tlhomamisa gore legora ga le letle gore diphologolo di sutlhe mme di gaelelwe mo lefelong la tiro. Morago ga gore kago e wediwe le go tlosa legora, di-rattlesnake dipe fela tse di tla fitlhelwang gaufi le kago di tla fudusiwa ka pabalesego ke mongwe yo o thapisitsweng go dira jalo.
Ditlhare di ne tsa kgaolwa ka dikgwedi tsa mariga go tila go tshwenya di-eastern bluebirds ka paka ya tsone ya go elama. Fa kago e wediwa, Basupi ba tla tlhoma dintlhaga tsa sekalebokoso mo mafelong a a amilweng, go rotloetsa dinonyane gore di boe.
Ka tsela e e tshwanang, ba lekalekanya le go tlhagola dikarolo dingwe tsa setsha mo dikgweding tsa Diphalane go ya go Mopitlwe go letla dipeo tsa semela sa hyssop skullcap, se se mo kotsing ya go nyelela, gore di phatlalale mme di mele sentle. Go latelwa thulaganyo eno, le fa go ise go fitlhelwe dimela tseno mo porojekeng ya setsha sa Warwick fa e sa le ka 2007.
Sterling Forest Lake, e e tshwaraganeng le setsha, e na le mefuta ya dinonyane tsa metsi le ditlhapi tse di jaaka trout, bass, pickerel, le perch. E le gore letsha leno le sirelediwe, batlhami ba dipolane ba tlhophile go dirisa didirisiwa tsa kago tse di somarelang tikologo. Seno se akaretsa thulaganyo ya go jala dimela mo marulelong a dikago, tse di tla ntshang dikhemikale tse di kgotlelang mo metsing a pula le go fokotsa go elela ga metsi. Mo godimo ga moo, dimela tsa tlholego tse di dikologileng letsha di a somarelwa le go sirelediwa.
Mosupi mongwe yo o mo porojekeng eno a re, “Le fa go dira seno go tla tlhoka gore re dire dithulaganyo tse di oketsegileng le go dirisa nako e ntsi, re ikemiseditse go sireletsa thulaganyo ya go dirisana ga dimela le ditshedi (ecosystem) kwa setsheng sa Warwick.”


text:
Kagiso mo Lefatsheng—E Tla Tla Jang?
Karabo ya Baebele
Kagiso mo lefatsheng ga e ne e tla ka ntlha ya matsapa a batho, mme e tla tlisiwa ke Bogosi jwa Modimo, puso e e kwa legodimong e busiwa ke Keresete Jesu. Ela tlhoko kafa Baebele e re rutang ka teng ka tsholofelo eno e e molemo.
Modimo o tla “
dira gore dintwa di kgaotse go ya kwa ntlheng ya lefatshe,” a diragatsa tsholofetso ya gagwe ya gore o tla tlisa “
kagiso mo lefatsheng mo bathong ba a ba amogelang!”—Pesalema 46:9; Luke 2:14, Good News Translation.
Bogosi jwa Modimo bo tla busa lefatshe lotlhe bo le kwa legodimong. (Daniele 7:14) E re ka bo tla bo bo busa lefatshe, bo tla fedisa bosetšhaba, jo e leng jone bo bakang dikgotlhang tse dintsi.
Jesu, Mmusi wa Bogosi jwa Modimo, o bidiwa “
Kgosana ya Kagiso,” mme o tla tlhomamisa gore ‘
kagiso e se ka ya fela.’—Isaia 9:6, 7.
Batho ba ba ikemiseditseng go tswelela ba lwa ga ba kitla ba letlelelwa go tshela mo Bogosing ka gonne “
moya wa [Modimo] o tlhoile ope fela yo o ratang thubakanyo.”—Pesalema 11:5; Diane 2:22.
Modimo o ruta babusiwa ba gagwe gore ba ka tshela jang ka kagiso. Baebele e bolela jaana e tlhalosa diphelelo tsa thuto eo: “
Ba tla thula ditšhaka tsa bone ba di dira magale a megoma le marumo a bone ba a dira dikere tse di pomang. Setšhaba ga se kitla se tsholeletsa setšhaba se sengwe tšhaka, le gone ga ba kitla ba tlhola ba ithuta ntwa gape.”—Isaia 2:3, 4.
Gone jaanong Basupi ba ga Jehofa ba le dimilionemilione mo lefatsheng lotlhe ba setse ba ithuta go nna ka kagiso ba rutiwa ke Modimo. (Mathaio 5:9) Le fa re le batho ba ditso tse dintsi tse di farologaneng e bile re nna mo dinageng di feta 230, re gana go tsaya dibetsa re ya go lwantsha bangwe ka rona.
Basupi ba ga Jehofa ba ithuta ditsela tsa kagiso gompieno


text:
Dingwaga di le Lekgolo Tsa Mmino o o Bakang Modimo
“Ke batla o ye Columbia Studios kwa New York City o ye go opela nngwe ya difela tsa rona. Se tla rekotiwa. O se ka wa bolelela ope ka se o se dirang.”
Kwa bofelong jwa 1913, William Mockridge o ne a diragatsa kabelo eno e e sa tshwaneng le epe e e tswang kwa go Charles Taze Russell. * Pina eo e e neng e itsiwe e le “The Sweet By-and-By” e ne ya dirwa rekoto ya 78-rpm. Moragonyana, William o ne a utlwa gore pina eno e ne e tla dirisiwa mo matsenong a “Photo-Drama of Creation,” e leng pontsho ya dipuo tsa Baebele tse di rekotilweng le mmino o o dirilweng gore o tsamaisane le difilimi le ditshwantsho tse di pentilweng mo diselaeteng tsa galase. “Photo-Drama” e ne ya bontshiwa la ntlha kwa New York City ka Ferikgong 1914.
Rekoto ya ga William e ne e le nngwe ya tse di fetang 50 tse di neng di dirisiwa ke ba ba tshamekang difonokerafa fa go bontshiwa “Photo-Drama” ka puo ya Seesemane. Le fa bontsi jwa mmino bo ne bo rekotilwe ke batho ba bangwe, go na le direkoto di se kae, go akaretsa le ya ga William, tse Baithuti ba Baebele ba laetseng gore di opelwe go dirisiwa mafoko a a tswang mo kopelong ya bone e e bidiwang Hymns of the Millennial Dawn.
Go Ela Mafoko Tlhoko
Ka dingwaga di le dintsi, Basupi ba ne ba dirisa dipina tse di kwadilweng ke batho ba bangwe mo kobamelong. Mme fa go tlhokega ba ne ba fetola mafoko gore a tsamaisane le tsela e ba tlhaloganyang Dikwalo ka yone.
Ka sekai, pina nngwe e e dirisitsweng mo “Photo-Drama” e e bidiwang “Our King Is Marching On,” e ne e theilwe mo pineng ya “Battle Hymn of the Republic.” Mola wa ntlha wa “Battle Hymn” o simolola jaana: “Matlho a me a bone kgalalelo ya go tla ga Morena.” Mme Baithuti ba Baebele ba ne ba fetola mafoko ao gore a balege jaana: “Matlho a me a bona kgalalelo ya go nna gone ga Morena.” Phetogo eno e ne e bontsha gore ba dumela gore bobusi jwa ga Jesu Keresete ga bo akaretse fela go tla ga gagwe mme bo akaretsa le go nna gone ga gagwe ka nako e e rileng.—Mathaio 24:3.
Fa go ne go gatisiwa Singing and Accompanying Yourselves With Music in Your Hearts ka 1966, go ne ga dirwa maiteko a go ntsha mmino wa selefatshe kgotsa wa bodumedi bo sele. Mo ngwageng oo, Basupi ba ne ba rulaganya gore okhestra e rekote dipina tsotlhe di le 119. Diphuthego di ne di dirisa direkoto tseo go opela kwa dipokanong tsa bone mme Basupi ba bangwe ba ne ba rata go di reetsa kwa gae.
Ka 2009, Basupi ba ga Jehofa ba ne ba gatisa kopelo e ntšha e e bidiwang Opelelang Jehofa. Go setse go rekotilwe dipina tse di opelwang ka mantswe ka dipuo di le dintsi. Ka 2013, Basupi ba ne ba simolola go rekota bidio ya ntlha ya dipina tsa bana. Nngwe ya tsone e bidiwa Rapela ka Metlha. Kgwedi le kgwedi batho ba ba tsenang mo jw.org ba itseela dipina ka makgetlo a le dimilionemilione.
Ba le bantsi ba bontshitse fa ba anaanela dipina tseno. Mosadi yo o bidiwang Julie o ne a kwala jaana ka Opelelang Jehofa: “Dipina tse disha di monate tota! Fa ke le esi, ke tshameka tse di tsamaisanang le kafa ke ikutlwang ka gone. Seno se dira gore ke utlwe kamano ya me le Jehofa e nonofa e bile ke ikemiseditse go feta le fa e le leng pele go mo direla ka pelo ya me yotlhe.”
Mmè mongwe yo o bidiwang Heather, yo o nang le bana ba dingwaga di le supa le robongwe, o kwadile kafa bidio ya Rapela ka Metlha e amileng bana ba gagwe ka teng, “E ba rutile go bua le Jehofa ka nako nngwe le nngwe fela e ba batlang go bua le ene ka yone, e seng fela fa letsatsi le simolola kgotsa fa re le mmogo.”
^ ser. 3 Charles Taze Russell (1852–


text:
Noka ya Okavango
(This page's format needs to be reviewed. You can help by editing it.)
Noka ya Okavango ke noka ee mo borwa bophirima jwa Aferika. Ke noka ya bone ee tona mo bogareng jwa borwa botlhaba jwa Aferika, e elelela kwa borwa botlhaba 1,600 km (990 mi). E simolola moAngola, kwa e itsegeng e le noka ya Cubango. Fa pejana mo borwa e aga bontlha bongwe jwa molelwane wa Namibia, gape e bo e elelela mo Botswana, le go tshologela kwa lefelong la diphologolo la Moremi.
Pele fa e tsena mo Botswana, noka e wela selekalekanyo sa 4 m, go kgabaganya selekanyo sa dikhilomethara di le 1.2 tsa bophara jwa noka, mo maphothophothong aa latelanag a Popa, a bonala fa noka e nale selekanyo sa metsi se se kwa tlase, jaaka noko ya komelelo.[1]
Go ntshetsa ntlheng ya moteng ga beisene, makgobokgobo ga a na kgwelo kwa lewatleng. Mo boemong jwa se, e kgwela kwa morageng wa sekaka sa Kalahari, se itsege ka leina la makgobokgobo a Okavango kgotsa Okavango Alluvial Fan. Ka paka ya pula e elelela kwa nokeng ya Boteti mme e re morago e tselegele kwa lefelong la Makgadikgadi le le rotloetsang kgolo ya lefelo ka paka ya dipula la makgobokgobo kwa lesome la makgolokgolo a dinonyane tsa Flamingo di kgobokanelang teng ka paka ya selemo.[2] Bontlha bongwe jwa go elela ga yone bo tlatsa lekadiba la Ngami. Go itsege ka dilo tsa tlholego, noka ya Okavango e nale lefolo la diphologolo la Moremi.
Kgotlhang ya metsi[baakanya | edit source]
Mafatshe a Namibia le Botswana a nale tlwaelo ya leuba mme gape ka ditlamorago tse, go ntse go nale matshwenyego ka ga dikgotlhang tse di ka tlhagogang ka go dirisiwa ga metsi a noka. Namibia e agile motswedi wa metsi, wa selekanyo sa boleele jwa dikhilomethara tse makgolo a mararo,gape e ntshitse kgang ya go simolotse khutlola ya go aga kakana ee tsamaisang metsi ya boleele jwa selekanyo sa dikhilometha tse di makgolo a mabedi le masome a matlhano ee isang metsi go tswa nokeng go ya Namibia go fokotsa leuba.
Botswana, le fa go ntse jalo o dirisa makgobokgobo a Okavango go ngoka bajanala gammogo le go a dirisa e le motswedi wa metsi. Lephata la Water Affairs mo Botswana le tlhalositse gore 97% ya metsi e latlhega ka ntata ya kaologo, ka jalo lefatshe ga le kake la kgone go ka latlhegelwa ke bontlha bongwe jwa metsi.
Namibia, ka jalo, e tlhalositse gore e tla goga sepatlo sa metsi aa mo nokeng, gape le lebaganye le metsi aa elelang mo lefatsheng la bone. Go itebaganya le dikgang tsa go nna jalo,ka ngwaga wa 1994 Angola, Namibia le Botswana a dumalane ka mokwalo wa go simolodisa lekalana la Permanent Okavango River Basin Water Commission (OKACOM), go tlisa dikgakololo mo mafatsheng ka boraro ka ga ditsela tse di botoka tsa go dirisa didirisiwa tsa noka ya Okavango ka manontlhotlho.
Morwalela[baakanya | edit source]
Fa mongwe a ka akanya ka makgobokgobo jaaka ditshika tsa setshidi se setona, ka jalo pelo ya sone e botona jwa selekanyo sa lekgolokgolo, makgolo a mabedi le masome a matlhano a dikhilomethara go ya mafelong a kwa godimo a Angola. Selekanyo se se a oketsega mme ga nngwefela mo ngwageng fa lefatshe la Angola le nelwa ke pula gararo ee fetang ee nang mo Botswana jaaka go ntse, ee romelang metsi aa mantsi mo Aferika ee reng morago e tshololele metsi a yone mo makgobokgobong a Okavango. Se se kaiwa e le morwalela mme eseng jaaka kwa mafatsheng a sele kwa morwalela o nang le ditshenyo tse di sa siamang, mo Okavango morwalela o nna o amogelwa.
Le fa dipula tsa kwa Angola di tshologa ka Firekgong, metsi a tsaya kgwedi yotlhe go tsamaya selekanyo sa dikhilomethara tse di makgolokgolo a noka ya Okavango. Gape a boa a tsaya kgwedi tse nne go tlhotlha ka dimela le metswedi ya bofelo ee selekanyo sa dikhilomethara tse di makgolo a mabedi le masome a matlhano a makgobokgobo. Ka ditlamorago morwalela o kwa godimo tlhata ka kgwedi ya Seetebosigo le Phatwe, ka nako ya fa Botswana a le mo pakeng ya mariga. Gape makgobokgoba a tlala gararo go fetla selekanyo sa one, a ngoka diphologolo go tswa bokgakala le gaufi gape a dira Aferika gore a nne nngwe ya lefelo la diphologolo .
Kwa bophareng jwa yone fa morwalela o le montsi mo ngwageng makgobokgobo a atlologa selekanyo sa makgolo le masome a matlhano a dikhilomethara go kgabaganya go tswa botlhaba go ya bophirima. Go fa mogopolo ka fa go leng selagana ka teng, fa mongwe a ka ne a lebisisa bontlha bongwe jwa makgobokgobo a le kgakajana,fa o ya le bontlha bongwe jwa one mongwe o ka lemoga gore bogodimo bo farologana le bonnye godimo ga selekanyo sa dikhilomethara tse di makgolo le masome a matlhano a dikhilomethara a le kwa tlase ga selekanyo sa 2m. Ka jalo mmu o monnye o o ka baka phetlogo ee tona.[3]
kitso ee kwadilweng go tsweng:[baakanya | edit source]
- ↑ Siyabona Africa Travel (Pty) Ltd, "Popa Falls | Okavango River | Botswana" webpage: TravelZA-PopaFalls
- ↑ C. Michael Hogan (2008) Makgadikgadi , The Megalithic Portal, ed. A. Burnham [1]
- ↑ http://blog.africabespoke.com/okavango-delta-part-2/ Okavango River Flooding
Dikgoge tsa kwa ntle[baakanya | edit source]
- Noka ya Okavango: motswedi wa Botselo
- Safari mo makgobokgobong
- Mmepe wa noka ya Okavango kwa Water Resources eAtlas
- Mmepe wa makgobokgobo a Okavango kwa RhinoAfrica
- Tsebe ya mogae ya OKACOM
- Khutlola ya OKACOM's EPSMO
- Mafelo a go iwang gone a Botswana
Coordinates: 18°57′43″S 22°29′04″E / 18.96194°S 22.48444°E


text:
POTSOLOTSO | FRÉDÉRIC DUMOULIN
“Ke Tlhatswegile Pelo Gore Go na Le Mmopi”
Frédéric Dumoulin o na le dingwaga di feta lesome a dira mo lephateng la dipatlisiso tsa go dira melemo kwa Ghent University kwa Belgium. O kile a nna molatolamodimo. Mme moragonyana Frédéric o ne a tlhatswega pelo gore Modimo o tlhamile botshelo. Tsogang! e ne ya botsa Frédéric—yo jaanong e leng mongwe wa Basupi ba ga Jehofa—ka tiro ya gagwe le ka tumelo ya gagwe.
A bodumedi bo kile jwa nna le tlhotlheletso nngwe mo botshelong jwa gago fa o sa le ngwana?
Ee. Mmè o ne a tsena Kereke ya Katoliki ya Roma. Mme fa ke ne ke bala ka ga Botlhabanelatumelo le Kgotlatshekelo e e Kgatlhanong le Bokgelogi, ke ne ka tenwa ke bodumedi mme ka se ka ka batla go amana ka gope le jone. Gape ke ne ka bala ka madumedi a e seng a Bokeresete mme ka bona go tshwana fela. Fa ke ne ke na le dingwaga di le 14, ke ne ka ipolelela gore boferefere jo bo tletseng mo bodumeding bo supa gore Modimo ga a yo. Ka jalo, fa ke ne ke rutiwa kgopolo ya gore dilo di iphetogetse ka botsone go nna tse dingwe kwa sekolong, ke ne ka swetsa ka gore botshelo bo nnile gone ka dithulaganyo dingwe tsa tlholego.
Ke eng se se go gogetseng mo saenseng?
Fa ke ne ke na le dingwaga di le supa, ke ne ka newa maekorosekopo mme e ne ya nna one setshamekisi sa me se ke se ratang thata. Sengwe sa dilo tse ke neng ke di dira ka one e ne e le go tlhatlhoba ditshenekegi tse di kgatlhang tse di jaaka dirurubele.
Go tlile jang gore o kgatlhegele go itse gore botshelo bo simologile jang?
Fa ke ne ke na le dingwaga di le 22, ke ne ka kopana le moitsesaense yo e neng e le mongwe wa Basupi ba ga Jehofa. O ne a dumela gore Modimo o tlhamile botshelo. Ke ne ke bona seo se sa tlwaelega tota. Ke ne ke akanya gore go tla nna motlhofo go mmontsha gore tumelo ya gagwe ga e utlwale. Mme ke ne ka gakgamadiwa ke gore o ne a na le dikarabo tse di utlwalang tsa dipotso tsa me. Ke ne ka simolola go batla go itse ka batho ba ba dumelang mo Modimong.
Dikgwedi di le mmalwa moragonyana, ke ne ka kopana le Mosupi yo mongwe yo o neng a na le kitso e ntsi ka dikgang tse di amanang le kalafi. Fa a ne a ithaopela go ntlhalosetsa se a se dumelang, ke ne ka dumela ka gonne ke ne ke batla go itse gore ke ka ntlha yang fa batho ba dumela mo Modimong. Ke ne ke batla go mo ntsha bobi mo matlhong.
A o ne wa kgona go mmontsha gore se a se dumelang se phoso?
Nnyaa, ga ke a ka ka kgona. Ke ile ka simolola go batlisisa dikgopolo tse di malebana le tshimologo ya botshelo. Ke ne ka gakgamadiwa ke go lemoga gore baitsesaense bangwe ba ba tlhageletseng ba re tota le selenyana fela e e sa reng sepe e raraane thata jaana mo go ka se kgonegeng gore e ka tswa e tlholegile mo lefatsheng. Bangwe ba bone ba akanya gore disele tse di ntseng jalo di tswa kwa lefaufaung. Go na le dikganetsano tse dintsi malebana le gore botshelo bo simologile jang.
A go na le ntlha e go dumalanwang ka yone?
Se se gakgamatsang ke gore baitsesaense ba le bantsi ba dumela gore ka tsela nngwe dithulaganyo tsa tlholego di dirile gore botshelo bo tlhage mo dilong tse di sa tsheleng. Ke ne ka simolola go ipotsa gore, ‘Fa ba sa itse gore botshelo bo ka tswa bo nnile gone jang kwantle ga Mmopi, go tla jang gore ba tlhomamisege thata jaana gore bo simologile ka tsela eo?’ Ke ne ka simolola go sekaseka gore Baebele ya re botshelo bo simologile jang.
O ile wa dira ditshwetso dife ka Baebele?
Fa ke ntse ke ithuta Baebele mo go oketsegileng, ke ne ka tlhatswega pelo le go feta gore e boammaaruri. Ka sekai, ke bosheng fela jaana baitsesaense ba lemogileng gore go na le kwa lobopo lo simologileng gone. Mme temana e e simololang Baebele, e e kwadilweng dingwaga di ka nna 3 500 tse di fetileng, ya re: “Mo tshimologong Modimo o ne a bopa magodimo le lefatshe.” * Mme ke ne ka lemoga gore dilo tsotlhe tse Baebele e di buang tse di amanang le saense di boammaaruri.
Ke ne ka lemoga gore dilo tsotlhe tse Baebele e di buang tse di amanang le saense di boammaaruri
A go itse saense go dirile gore o thatafalelwe ke go dumela mo Modimong?
Nnyaa. Fa ke ne ke simolola go dumela mo Modimong, ke ne ke ntse ke ithutela saense kwa yunibesithing ka dingwaga di le tharo. Go tla go fitlha le gompieno, fa ke ntse ke ithuta mo go oketsegileng kafa ditshedi di dirilweng ka gone, ke tlhatswega pelo le go feta gore go na le Mmopi.
A o ka re naya sekai?
Ee. Ke ithutile kafa melemo le botlhole bo amang ditshedi ka teng. Sengwe sa dilo tse di tlhamilweng se se nkgatlhang ke kafa boboko jwa rona bo sireleditsweng ka teng mo dilong tse di kotsi le mo dibakaterieng. Go na le sengwe se se thibelang madi a rona gore a se ka a kopana le disele tsa boboko.
Ke eng se se kgatlhang ka seo?
Dingwaga di feta lekgolo tse di fetileng, babatlisisi ba ne ba lemoga gore dilo tse di tsenang mo mading a rona di tsena gongwe le gongwe mo mmeleng—kwantle ga mo bobokong le mo monyetsaneng. Ntlha eo e a nkgakgamatsa ka gonne ditshika tse dinnyennye di isa madi kwa seleng nngwe le nngwe ya boboko. Madi a phepafatsa disele tsotlhe tsa boboko e bile a di tlamela ka dijo le okosejene. Ka jalo, go tla jang gore madi a rona a se ka a tsena mo diseleng tsa boboko? Go fetile dingwaga di le dintsi go sa itsiwe.
Madi a thibelwa jang gore a se ka a tsena mo diseleng tsa boboko?
Ditshika tse dinnyennye tsa madi tse di ka bonwang fela ka maekorosekopo ga di tshwane le ditšhupu tsa polasetiki tse di dirang gore se se mo teng se se ka sa kopana le se se kwa ntle. Ditshika tsa madi di dirilwe ka disele. Disele tseno di letla diedi le ditshedi tse dinnyennye tse di bonwang fela ka maekorosekopo go feta mo go tsone le fa gare ga tsone. Le fa go ntse jalo, disele tse ditshika tsa madi tse di mo bobokong jwa rona di dirilweng ka tsone ga di a nna jalo. Tsone di kitlane thata. Disele tseno le tsela e di kitlaneng ka yone di jesa kgakge. Dithulaganyo tse dintsi tse di raraaneng di tlhomamisa gore dilo dingwe—tse di jaaka okosejene, khabonetaeokosaete le glucose—di feta fa gare ga madi le boboko ka tsela e e rulagantsweng. Mme dilo tse dingwe tse dikgolo, diporoteine le disele tsone ga di tsene. Ka jalo, thulaganyo e e thibelang madi gore a se ka a tsena mo diseleng tsa boboko e bereka le mo dimolekhuleng go tlhagisa dithibedi tsa dilo tsa mmatota, tsa dikhemikale le tsa thulaganyo e e jaaka motlakase. Kafa ke bonang ka teng, tsela eno e dilo di dirilweng ka yone e ka se ka ya bo e itiragaletse fela.


text:
BASHA BA BOTSA JAANA
Nka Dira Jang Gore ke Robale mo go Lekaneng?
Baebele ya re: “
Boikhutso jo bo tletseng seatla bo botoka go na le tiro ya bonatla e e tletseng seatla gabedi le go kgaratlhela phefo.” (Moreri 4:6) Fa o sa robale sentle, seno se ka ama tsela e o akanyang ka yone le e o berekang ka yone!
“Fa ke sa robala mo go lekaneng, ga ke kgone go akanya sentle. Ga ke kgone go tlhoma mogopolo mo go sepe fela!”
—Rachel, 19.
“Mo e ka nnang ka 2:00 p.m. ke lapa thata jaana mo go ka diregang gore ke robale ke ntse ke tlotla!”—Kristine, 19.
A o tlhoka go robala mo go lekaneng? Dilo tse di latelang ke tse bangwe ba balekane ba gago ba di dirileng.
Tila go robala bosigo thata. Catherine wa dingwaga tse 18 o bolela jaana: “
Ke ntse ke dira maiteko a go robala ka nako.”
Tlogela go tlotla go fitlha go nna bosigo thata. Richard wa dingwaga tse 21 a re: “
Ka dinako tse dingwe ditsala tsa me di a nteletsa kgotsa di nthomelela melaetsa bosigo thata, mme bosheng jaana ke ithutile go emisa motlotlo ke bo ke robala.”
Ikemisetse go robala ka nako e e tshwanang. Jennifer wa dingwaga tse 20 a re: “
Bosheng jaana, ke leka go robala le go tsoga ka nako e e tshwanang letsatsi le letsatsi.”
Sephiri sa go Atlega: Leka go robala diura di le robedi bosigo bongwe le bongwe.
O ka solegelwa molemo thata ke go tsaya dikgato di se kae fela tse di motlhofo gore o robale ka nako. Gakologelwa gore, go nna le botsogo jo bo siameng go tla go thusa gore o lebege sentle, o nne matlhagatlhaga le gore o dire ka botswapelo.
Go farologana le dilo dingwe mo botshelong, botsogo jwa gago ke sengwe se o ka kgonang go se laola. Erin wa dingwaga tse 19 a re: “
Kwa bofelong, botsogo jwa gago bo ikaegile ka motho a le mongwe fela”


text:
Diane 23:1-35
4 O se ka wa dira ka natla go nna le dikhumo. Tlogela go tlhaloganya ga gago. 5 A o dirile gore matlho a gago a di lebe, mme e se sepe? Gonne kwantle ga pelaelo di itirela diphuka jaaka tsa ntsu di bo di fofela ntlheng ya magodimo.
6 O se ka wa iphepa ka dijo tsa ope wa leitlho le le timanang, le fa e le go eletsa dijo tsa gagwe tse di monate. 7 Gonne fela jaaka motho yo o akantseng mo teng ga moya wa gagwe a ntse, o ntse fela jalo. O go raya a re, “Ja o nwe,” mme pelo ya gagwe ga e na le wena. 8 Thathana ya gago e o jeleng, o tla e tlhatsa, mme o tla bo o sentse mafoko a gago a a monate.
9 O se ka wa buela mo ditsebeng tsa sematla, gonne se tla nyatsa mafoko a gago a botlhale.
10 O se ka wa busetsa molelwane wa bogologolo kwa morago, e bile o se ka wa tsena mo tshimong ya basimane ba ba se nang rre. 11 Gonne Mogolodi wa bone o nonofile; ene o tla seka kgang ya bone le wena.
12 Tlisa pelo ya gago mo kotlhaong le tsebe ya gago kwa mafokong a kitso.
13 O se ka wa thibela kotlhao mo mosimaneng. Fa o ka mo itaya ka thupa ga a na go swa. 14 O mo iteye ka thupa, gore o golole moya wa gagwe mo Sheole.
15 Morwaaka, fa pelo ya gago e tlhalefile, pelo ya me e tla ipela. 16 Le diphilo tsa me di tla itumela fa dipounama tsa gago di bua thokgamo.
17 A pelo ya gago e se ka ya tswela baleofi pelo, mme o boife Jehofa letsatsi lotlhe. 18 Gonne foo go tla nna le isagwe, mme tsholofelo ya gago ga e na go kgaolwa.
19 Wena, morwaaka, utlwa mme o tlhalefe, o bo o goge pelo ya gago mo tseleng.
20 O se ka wa nna mo gare ga ba ba nwang beine bobe, mo gare ga ba ba jang nama bobe. 21 Gonne letagwa le yo o jang bobe ba tla humanega, mme kotselo e tla apesa motho dikatana.
22 Reetsa rrago yo o dirileng gore o tsholwe, mme o se ka wa nyatsa mmago fela ka gonne a tsofetse. 23 Reka boammaaruri mme o se ka wa bo rekisa—botlhale le kotlhao le tlhaloganyo. 24 Rraagwe mosiami ruri o tla ipela; yo o nnang rre wa yo o botlhale le ene o tla ipela ka ene. 25 Rrago le mmago ba tla ipela, le ene yo o go belegeng o tla ipela.
26 Morwaaka, nnaya pelo ya gago, mme e kete matlho ao a gago a ka ipelela ditsela tsa me. 27 Gonne seaka ke kgatampi e e boteng mme mosadi o sele ke sediba se sesesane. 28 Ruri ene, fela jaaka senokwane, o a lalela; mme o oketsa maferefere mo banneng.
29 Ke mang yo o nang le tatlhego? Ke mang yo o sa ritibalang? Ke mang yo o manganga? Ke mang yo o nang le matshwenyego? Ke mang yo o nang le dintho kwantle ga lebaka? Ke mang yo o nang le matlho a a letobo? 30 Ba ba nnelang beine nako e telele, ba ba tsenang go tla go senka beine e e tlhakantsweng. 31 O se ka wa leba beine fa e ntsha mmala o mohibidu, fa e tlhanasela mo senwelong, fa e relela. 32 Kwa bofelelong jwa yone e loma jaaka noga, e bile e ntsha botlhole fela jaaka noga e e nang le botlhole. 33 Matlho a gago a tla bona dilo tse di sa tlwaelegang, le pelo ya gago e tla bua dilo tse di sokameng. 34 Mme ruri o tla nna jaaka yo o rapameng mo gare ga lewatle, le jaaka yo o rapameng kwa godimo ga pinagare ya sekepe. 35 “Ba ntiteile, mme ga ke a ka ka bobola; ba ntiteile, mme ga ke a ka ka itse. Ke tla tsoga leng? Ke sa ntse ke tla e batla gape.”


text:
Baithaopi ba Fetola Setsha sa Kwa Tuxedo
Ke metsotso e le lesome le botlhano pele ga ura ya bosupa mo mosong kwa Tuxedo, New York. Loapi lo pududu mme kapoko e apesitse lekadiba le lennye le le gaufi le moago wa matlhatlhaganyane a manè o makau le makgarebe a tsenang mo go one. Ba apere diaparo tsa go bereka e bile ba rwele dibutsu, mme mo mosong ono ba tsere mesepele go tswa kwa dihoteleng le kwa mafelong a bonno a mo lefelong leno le kwa dikarolong tse dingwe tsa naga—Patterson, Wallkill le e leng kwa Brooklyn e e bokgakala jwa dikilometara di ka nna 80.
Mme gone, mo malatsing a a fetileng bontsi jwa batho bano ba ne ba tla mono ba tswa kwa mafelong a a kgakala mo dikarolong tsotlhe tsa United States le go feta. Ba ithaopetse go tla go dira mono—bangwe beke, bangwe dibeke tse thataro mme ba bangwe go feta. Ba tlile ka ditshenyegelo tsa bone e bile ga ba duelelwe tiro eno. Le fa go ntse jalo, ba itumeletse go bo ba le fano.
Gompieno go na le baithaopi ba ka nna 120, mme re solofela gore palo e tla oketsega mo dikgweding tse di tlang. Ba tsena mo lefelong la bojelo mme ba nna ba le lesome mo ditafoleng. Ba le bantsi ba nwa kofi fa go ntse go nkga monko o o monate wa bacon o o tswang kwa kitšhining. Ka 7:00 a.m. mo godimo ga tlhogo, go tshwarwa motlotlo wa Baebele o o bontshiwang mo dithelebisheneng. Metsotso e le lesome le botlhano morago ga moo, batho ba newa dijo. Ba newa bacon, borotho, mae le oats. Dijo ke motlele.
Morago ga thapelo e e tswalang, mongwe le mongwe o leba tirong. Ba ba berekang mo kagong ba tlotla ka boitumelo fa ba ntse ba rwala makarapa, digalase tsa tshireletsego, di-vest tsa mebala e e galotseng e bile ba bofa le mabanta a a tsenyang dithulusu tse di bokete.
Tiro e e dirwang gone jaanong ke go fetola lefelo la International Paper Company kwa Tuxedo go aga lefelo la nakwana le go tla nniwang mo go lone fa go agiwa ntlokgolo ya lefatshe lotlhe ya Basupi ba ga Jehofa, e e tla nnang dikilometara di le mmalwa go tswa mo lefelong leno gaufi le toropo ya Warwick. Go agiwa diphaposi tsa bonno, diofisi le mafelo a go bereka le a bobolokelo. Ka Labobedi, Mopitlwe 12, 2013, boto ya dipolane ya mo lefelong leo e ne ya dumela polane ya setsha sa kwa Tuxedo.
Baithaopi ba nakwana ba amogelwa jang fa ba goroga kwa mafelong a bone a borobalo? William, yo o tswang kwa New Jersey a re: “Fa o tsena o fitlhela bakaulengwe ba go letile kwa kgorong ba bo ba go bolelela dilo tse o tlhokang go di itse—gore kamore ya gago e kwa kae, o ka bona dilotlolo kae le dilo tse dingwe. Gongwe le gongwe kwa o yang teng o bona thuso. Moragonyana fa o goroga kwa Tuxedo, o kopana le mokaedi wa setlhopha sa lona morago ga difitlholo mme o go tlhalosetsa se o tshwanetseng go se dira.”
Go ntse jang go bereka mono? Yajaira le monna wa gagwe ba ba tswang kwa Puerto Rico, ba ne ba tla go thusa ka go tsenya ditshipi le diboto tse di kgaoganyang diphaposi. A re: “Re tsoga ka 4:30 a.m. Re a phepafatsa, re nwa kofi re bo re tsena mo beseng e re e rulaganyeditsweng. Kwa bowelong jwa letsatsi re a bo re lapile mme re itumetse. Mongwe le mongwe o itumetse.”
Setsha sa Warwick se dikologilwe ke sekgwa. Zach le mosadi wa gagwe, Beth, ba ba tswang kwa Minnesota ba thusa go baakanya setsha sa Warwick. Fa ba bodiwa gore ke ka ntlha yang fa ba tlile mono, Beth a re: “Re dumela gore ga go na boikaelelo jo bo botoka mo botshelong go na le go direla Jehofa. Re batla go dirisa bokgoni jwa rona mo tirelong ya gagwe.”


text:
Etsa Tumelo ya Bone
Go ithuta ka banna le basadi ba tumelo ba mo Baebeleng go ka re sologela molemo jang gone jaanong?
Lenaane la Ditiragalo
Lenaane la ditiragalo le dimmapa di tla go thusa go bona ka leitlho la mogopolo gore batho ba ba ikanyegang ba mo Baebeleng ba ne ba tshela leng le gone kae.
Lekwalo le le Tswang go Setlhopha se se Laolang
Setlhopha se se Laolang se kgothaletsa botlhe ka lorato go solegelwa molemo ka botlalo ke go bala le go ithuta buka eno motho ka bongwe le jaaka lelapa.
Matseno
Baebele e tletse ka dipego tsa boammaaruri tse di buang ka banna le basadi ba ba ikanyegang. Re ka solegelwa molemo jang ke dikao tsa bone?
ABELE
“Le Mororo a Sule, o sa Ntse a Bua”
Re ka ithuta eng ka Abele le ka tumelo ya gagwe le fa gone go buiwa go se kae fela ka ene mo Baebeleng?
NOA
“O ne A Tsamaya le Modimo wa Boammaaruri”
Noa le mosadi wa gagwe ba ne ba lebana le dikgwetlho dife fa ba godisa bana ba bone? Ba ne ba bontsha tumelo jang ka go aga araka?
ABORAHAME
“Rre wa Botlhe ba ba Nang le Tumelo”
Aborahame o ne a bontsha jang tumelo? Ke ditsela dife tse o ka ratang go etsa tumelo ya ga Aborahame ka tsone?
RUTHE
“Kwa o Yang Gone ke Tla ya Gone”
Ke eng fa Ruthe a ne a iketleeleditse go tlogela lelapa la gaabo le naga ya gaabo? O ne a bontsha dinonofo dife tse di neng tsa dira gore Jehofa a mo tseele kwa godimo?
RUTHE
“Mosadi yo o Molemo Thata”
Ke eng fa lenyalo la ga Ruthe le Boase le tlhomologile? Re ka ithuta eng ka lelapa mo go Ruthe le Naomi?
HANA
O ne A Rapela Modimo go Tswa Pelong
Tumelo ya ga Hana mo go Jehofa e mo thusitse go lepalepana le boemo jo bo neng bo lebega bo ka se kgonege.
SAMUELE
O ne “A Tswelela a Gola fa Pele ga ga Jehofa”
Ke eng se se neng se sa tlwaelega ka Samuele fa a ntse a gola? Ke eng se se neng sa thusa tumelo ya gagwe gore e gole fa a ne a le kwa motlaaganeng?
SAMUELE
O ne A Itshoka Le fa A Lebane le Maemo a a Kgobang Marapo
Rotlhe re lebana le mathata le go kgobega marapo mo go lekang tumelo ya rona. Boitshoko jwa ga Samuele bo ka re ruta eng?
ABIGAILE
O ne A Dira Tshwetso e e Botlhale
Re ka ithuta eng mo lenyalong la ga Abigaile le le nang le mathata?
ELIJA
O ne A Femela Kobamelo ya Boammaaruri
Re ka etsa jang Elija fa re bua le batho ba ba ganetsang se Baebele e se rutang?
ELIJA
O ne A Nna a Disitse Mme a Leta
Moporofeti Elija o ile a bontsha jang gore o ikanya thapelo fa a ntse a letile Jehofa gore a diragatse tsholofetso ya gagwe?
ELIJA
O ne A Gomodiwa ke Modimo wa Gagwe
Ke ditiragalo dife tse di neng tsa dira gore Elija a ngomoge pelo, mo a neng a bo a kopa gore a swe?
JONA
O ne A Ithuta mo Diphosong Tsa Gagwe
A o kile wa tlelwa ke poifo jaaka Jona fa o newa kabelo? Pego ya gagwe e re ruta dithuto tsa botlhokwa ka bopelotelele le bopelotlhomogi jwa ga Jehofa.
JONA
O ne A Ithuta go Nna Kutlwelobotlhoko
Pego ya ga Jona e ka re thusa jang gore re itshekatsheke ka kelotlhoko?
ESETHERE
O ne A Femela Batho ba Modimo
Go intsha setlhabelo ka lorato jaaka Esethere go tlhoka tumelo le bopelokgale.
ESETHERE
O ne A le Botlhale, a le Pelokgale e Bile a Akanyetsa ba Bangwe
Esethere o ne a bontsha jang go akanyetsa Jehofa le batho ba gagwe?
MAREA
“Bona! Lelata la ga Jehofa!”
Tsela e Marea a neng a araba moengele Gabariele ka yone e ne e senola eng ka tumelo ya gagwe? O ne a bontsha dinonofo dife tse dingwe tse di molemo?
MAREA
O ne A Dira “Ditshwetso mo Pelong ya Gagwe”
Dilo tse di diragaletseng Marea kwa Bethelehema di ne tsa nonotsha tumelo ya gagwe mo ditsholofetsong tsa ga Jehofa.
JOSEFA
O ne A ba Sireletsa, a ba Tlamela A bo A Itshoka
Josefa o ne a sireletsa lelapa la gagwe ka ditsela dife? Ke eng fa a ne a isa Marea le Jesu kwa Egepeto?
MARATHA
“Ke Dumetse”
Maratha o ne a bontsha jang tumelo e e tlhomologileng tota le fa a ne a le mo khutsafalong?
PETERE
O ne A Lwantsha Poifo le Dipelaelo
Dipelaelo di ka nna maatla e bile di ka senya. Mme Petere o ne a fenya poifo le dipelaelo tse a neng a na le tsone malebana le go latela Jesu.
PETERE
O ne A Ikanyega Le fa A Lebane le Diteko
Tumelo le boikanyegi jwa ga Petere di ne tsa mo thusa jang go amogela kgalemelo ya ga Jesu?
PETERE
O ne A Ithuta go Itshwarela mo go Mong wa Gagwe
Jesu o ne a ruta Petere eng ka go itshwarela? Jesu o ne a bontsha jang gore o itshwaretse Petere?
Konelo
O ka tswelela o nonotsha tumelo ya gago jang le go nna o akantse ka tsholofelo e o nang le yone?


text:
A Mokeresete a ka Amogela Kalafi ya Bongaka?
Karabo ya Baebele
Ee. Jesu o ne a umaka gore balatedi ba gagwe ba ka batla kalafi ya bongaka fa a ne a re “
batho ba ba tsogileng sentle ga ba tlhoke ngaka, mme ba ba bobolang ba a e tlhoka.” (Mathaio 9:12) Tota le fa Baebele e se buka ya bongaka, e na le melaometheo e e ka kaelang batho ba ba batlang go itumedisa Modimo.
Dipotso tse o ka di ipotsang
1. A ke tlhaloganya kalafi e ke tla e fiwang? Baebele e re gakolola gore re batle tshedimosetso e e ka ikanngwang go na le go “
dumela lefoko lengwe le lengwe.”—Diane 14:15.
2. A ke tshwanetse go kopa kgakololo ya dingaka tse di farologaneng ka kalafi nngwe pele ga ke dira tshwetso? “
Bagakolodi ba bantsi” ba ka nna mosola, segolobogolo fa bolwetse jwa gago bo le masisi.—Diane 15:22.
3. A kalafi eno e tla dira gore ke tlole molao wa Modimo wa gore re “
ithibe . . . mo mading”?—Ditiro 15:20.
4. A kalafi eno e amana le bodimona? Baebele e kgala “
go dirisana le meya.” (Bagalatia 5:19-21) Go bona gore a kalafi e amana le tirisano le meya, sekaseka dipotso tse di jaaka tseno:
A ngaka e dirisa mekgwa mengwe ya go dirisana le meya mo kalafing?
A o newa kalafi eo ka gonne go dumelwa gore o lwatswa ke badimo kgotsa ka gonne o loilwe?
A melemo e e dirisiwang mo kalafing eo e akaretsa go ntshiwa ga ditlhabelo, go dirisiwa ga ditaola kgotsa dingwao dingwe tsa go dirisana le meya?
5. A ke tshwenyega ka tsela e e feteletseng ka botsogo jwa me? Baebele e gakolola jaana: “
A go nna tekatekano ga lona go itsiwe mo bathong botlhe.” (Bafilipi 4:5) Go nna tekatekano go tla go thusa gore o tlhome mogopolo mo ‘
dilong tse di botlhokwa thata’ tse di jaaka go dirisa nako ya gago o direla Jehofa.—Bafilipi 1:10; Mathaio 5:3.


text:
Kagiso Postal Codes South Africa
Postal Codes! Search for GP postcodes with Qpzm. Business, Commercial, Education and Personal use.
Browse for Kagiso Postal Codes by suburb
- Gauteng Postal Codes
- West Rand Postal Codes
- Kagiso Postal Codes
- Azaadville Ext 1, Azaadville Uit 1, Chamdor, East Park, East Park Ext 2, East Park Ext 5, East Park Uit 2, East Park Uit 5, Ebumnandini, Hospital View Ext 11, Hospital View Ext 6, Hospital View Uit 11, Hospital View Uit 6, Kagiso 1, Kagiso 2, Kagiso 2 Ext 6, Kagiso 2 Ext 8, Kagiso 2 Ext 9, Kagiso 2 Uit 6, Kagiso 2 Uit 8, Kagiso 2 Uit 9, Kagiso East, Kagiso Ext 1, Kagiso Ext 10, Kagiso Ext 11, Kagiso Ext 12, Kagiso Ext 13, Kagiso Ext 14, Kagiso Ext 2, Kagiso Ext 3, Kagiso Ext 4, Kagiso Ext 5, Kagiso Ext 6, Kagiso Ext 7, Kagiso Ext 8, Kagiso Ext 9, Kagiso Noord, Kagiso North, Kagiso Uit 1, Kagiso Uit 10, Kagiso Uit 11, Kagiso Uit 12, Kagiso Uit 13, Kagiso Uit 14, Kagiso Uit 2, Kagiso Uit 3, Kagiso Uit 4, Kagiso Uit 5, Kagiso Uit 6, Kagiso Uit 7, Kagiso Uit 8, Kagiso Uit 9, Kagiso-Oos, Lusaka, Mnandini Ext 10, Mnandini Ext 11, Mnandini Uit 10, Mnandini Uit 11, Reservoir Ridge, Riverside Ext 2, Riverside Ext 3, Riverside Ext 4, Riverside Ext 5, Riverside Ext 6, Riverside Ext 8, Riverside Uit 2, Riverside Uit 3, Riverside Uit 4, Riverside Uit 5, Riverside Uit 6, Riverside Uit 8, Sinqobile, Soul City, Tshepisong, Tshepisong Fase 1, Tshepisong Fase 2, Tshepisong Fase 3, Tshepisong Fase 4, Tshepisong Fase 5, Tshepisong Fase 6, Tshepisong Fase 7, Tshepisong Phase 1, Tshepisong Phase 2, Tshepisong Phase 3, Tshepisong Phase 4, Tshepisong Phase 5, Tshepisong Phase 6, Tshepisong Phase 7, Tudor Shaft, Vlakfontein, Vlakfontein Ext 2, Vlakfontein Uit 2
-
- Postal codes South Africa


text:
Mabolokelo a ditso a lefatshe la Botswana
Lefelo la Botswana National Museum le le itsegeng gape ka leina la National Museum and Art Gallery, le bonwa kwa toropo kgolong ebong Gaborone, ke lefelo le letona le le nang le manno aa kwa godimo aa nang le dingwe tse di dirilweng ka diatla tsa lefatshe , Motlobo wa dibuka le lefelo la maemo a kwa godimo, pele fa re nankola tshimo ya ditlhare ka kgwedi ya Ngwanatsele ngwaga wa 2007, ditshupo tsa botswerere jwa ngwao ya Batswana le botlaki gape e itibagantse le go ipelela tiro ya batlaki ba mono.
Lefelo la mabolokelo a ditso le itlamile go beeletsa lefelo la Tsodilo , ditso tsa ntlha tsa mono le boswa jwa lobopo,[[[10]]] go tsweng mo maitekong a mangwe.[[[13]]] Ke batlhokomedi ba lefelo la boitlapolosa la Tsholofelo , lefelo le kwa go boloketsweng "negro wa kwa Banyoles,"yo itsegeng ka leina la "El Negro" mo Botswana, go latedisa mmele go tswa kwa lefelong la mabolokelo a ditso a Darder mo Banyoles, kwa Spain.
Lefelo le la mabolokelo a ditso le simolodisitswe ka ngwaga wa 1967 ka tshitiso ya molaomotheo wa Palamente mme wa bulelwa kwa setshabeng ka fa molaong ka ngwaga wa 1968. Lefelo la mabolokelo a ditso le ne le ipelela ngwaga tse di masome a mane ka ngwaga wa 2008 ka fa tlase ga mola oo reng "lefelo la mabolokelo a ditso e le badiredi ba phetlogo ya setho le ditlhabololo", e itshupa fa e dirisiwa ke lekgotlana la mafatshefatshe la mabolokelo a ditso.
Lefelo la mabolokelo a ditso le itlamile go beeletsa lefelo la Tsodilo , ditso tsa ntlha tsa mono le boswa jwa lobopo,[[[10]]] go tsweng mo maitekong a mangwe.[[[13]]] Ke batlhokomedi ba lefelo la boitlapolosa la Tsholofelo , lefelo le kwa go boloketsweng "negro wa kwa Banyoles,"yo itsegeng ka leina la "El Negro" mo Botswana, go latedisa mmele go tswa kwa lefelong la mabolokelo a ditso a Darder mo Banyoles, kwa Spain.
Lefelo le la mabolokelo a ditso le simolodisitswe ka ngwaga wa 1967 ka tshitiso ya molaomotheo wa Palamente mme wa bulelwa kwa setshabeng ka fa molaong ka ngwaga wa 1968. Lefelo la mabolokelo a ditso le ne le ipelela ngwaga tse di masome a mane ka ngwaga wa 2008 ka fa tlase ga mola oo reng "lefelo la mabolokelo a ditso e le badiredi ba phetlogo ya setho le ditlhabololo", e itshupa fa e dirisiwa ke lekgotlana la mafatshefatshe la mabolokelo a ditso.
This is an excerpt from the article Mabolokelo a ditso a lefatshe la Botswana from the Wikipedia free encyclopedia. A list of authors is available at Wikipedia.


text:
Mahalapye
Mahalapye motse mo kgaolo mo e e mo legareng la Botswana. Motse o o fitlhelwa mo tseleng e kgolo go di gaisa ya A1 ee simololang go tswa ko Ramatlabama go felela ko Ramokgwebana . Dikgotla tse di ka fitlhelwang mo Mahalapye ke; Botalaote, Madiba, Flower Town, Boseja, Bokaa, Thomadithotse,Tshikhinyega, Mowana, Dilaene. Motse o o dikaganyeditswe ke metse ya Shoshong mo bo phirima tsatsi,Palapye ko bokone.
This is an excerpt from the article Mahalapye from the Wikipedia free encyclopedia. A list of authors is available at Wikipedia.


text:
Fatshe leno la rona ke pina ya setšhaba ya lefatshe la Botswana. E tlhamilwe ke Rre Kgalemang T. Motsete, ya bo e amogelwa ke puso ya Botswana fa lefatshe la Botswana le sena go tsaya boipuso.
Mafoko a yoneEdit
- 1
- Fatshe leno la rona,
- Ke mpho ya Modimo,
- Ke boswa jwa borraetsho,
- A le nne ka kagiso.
-
- KHORASE
- Tsogang, tsogang! banna, tsogang!
- Emang, basadi, emang, tlhagafalang!
- Re kopaneleng go direla,
- Lefatshe la rona.
- 2
- Ina lentle la tumo,
- La tšhaba ya Botswana,
- Ka kutlwano le kagisano,
- E bopagantswe mmogo.
-
- KHORASE


text:
Bray
Bray ke motsana o o mo kgaolong ya Kgalagadiborwa mo Botswana.Motsana o, o na le baagi ba ka nna sekete mo nakong ya gompieno (1000). Go ya ka maduo a palo ya batho e e dirilweng ka ngwaga wa 2001,baagi ba motse o ba ne ba le makgolo a a ferang bobedi, masome a fera bobedi le metso e fera bongwe (889). Motsana o, o ka nna dikhilomithara di le masome a mane go tswa mo motseng wa Werda ntlheng ya botlhabatsatsi. Bontsi jwa banni ba motse o bo bua puo ya Sengologa.
This is an excerpt from the article Bray from the Wikipedia free encyclopedia. A list of authors is available at Wikipedia.


text:
Sefofane sa Setshaba sa Lefatshe la Bechuanaland
Sefofane sa Setshaba sa Bechuanaland ene ele sa lefatshe la Bechuanaland Protectorate ebile ene e emelela gotswa mo lefelong la Francistown.
Sefofane se sene sa agiwa ka Phalane a tlhola gangwe ngwaga wa 1965 ka thotloetso ya madi a puso ka Johnny Gibson yo neng a tsaya tsela ya gore a ipereke mo go tsa difofane ka ba Bechuanaland Safaris. Thuso gotswa mo go ba difofane ba Boritane Autair International Airways ene ya newa, ka go bona Autair a neela ba difofane ba lefatshe la Bechunaland difofane tsa ntlha tse pedi, Douglas DC-3. Sefofane sene sa thuswa ka tsa maranyane ke ba Air Trans Africa.
Go dira ga Sefofane gone ga simololwa ka Ngwanatsele a tlhola lesome le botlhano ngwaga wa 1965, gorago ga mo lephata la difofane lene ka potlako la simolola ditiro mo Francistown lemo toropong dile supa. Mo lefatsheng ka bophara serofane se sene se tsamaya ka tselana e tswang mo Francistown goya Bulawayo mo Rhodesia le Livingstone mo Zambia, le gotswa mo Lobatse goya Johannesburg.
Sefofane se sene se fofa gotswa mo Bulawayo-Francistown-Serowe-Gaborone-Johannesburg-Gaborone-Lobatse-Ghansi ka Mosupologo; Ghansi-Lobatse-Gaborone-Serowe-Francistown ka Labobedi; Francistown-Maun-Serondellas-Livingstone-Serondellas-Maun-Francistown Ka Laboraro; Francistown-Maun-Ghansi-Maun-Francistown ka Labone; Francistown-Serowe-Gaborone-Lobatse-Johannesburg-Lobatse-Gaborone-Serowe-Francistown ka Labotlhano; le gotswa mo Francistown goya Bulawayo ka Matlhatso.
Difofane tsa Francistown-Johannesburg le Francistown-Johannesburg-Francistown dine tsa simolola nako e santse ele teng ka ngwaga wa 1966 ka Mosupologo le Labotlhano ka go latelana. Sefofane se sene sa emisa tiro ka ngwaga wa 1966 oya fifing sebo es bewa goka se boloka. Go dira ga sefofane sa Setshaba tsa Bechuanaland gone ga tsewa ke ba lephata la difofane tsa setshaba ba Botswana ka ngwaga wa 1966 o fela, yo Gibson le ene e neng ele karolo ya lephata le.
Sefofane se sene sa agiwa ka Phalane a tlhola gangwe ngwaga wa 1965 ka thotloetso ya madi a puso ka Johnny Gibson yo neng a tsaya tsela ya gore a ipereke mo go tsa difofane ka ba Bechuanaland Safaris. Thuso gotswa mo go ba difofane ba Boritane Autair International Airways ene ya newa, ka go bona Autair a neela ba difofane ba lefatshe la Bechunaland difofane tsa ntlha tse pedi, Douglas DC-3. Sefofane sene sa thuswa ka tsa maranyane ke ba Air Trans Africa.
Go dira ga Sefofane gone ga simololwa ka Ngwanatsele a tlhola lesome le botlhano ngwaga wa 1965, gorago ga mo lephata la difofane lene ka potlako la simolola ditiro mo Francistown lemo toropong dile supa. Mo lefatsheng ka bophara serofane se sene se tsamaya ka tselana e tswang mo Francistown goya Bulawayo mo Rhodesia le Livingstone mo Zambia, le gotswa mo Lobatse goya Johannesburg.
Sefofane se sene se fofa gotswa mo Bulawayo-Francistown-Serowe-Gaborone-Johannesburg-Gaborone-Lobatse-Ghansi ka Mosupologo; Ghansi-Lobatse-Gaborone-Serowe-Francistown ka Labobedi; Francistown-Maun-Serondellas-Livingstone-Serondellas-Maun-Francistown Ka Laboraro; Francistown-Maun-Ghansi-Maun-Francistown ka Labone; Francistown-Serowe-Gaborone-Lobatse-Johannesburg-Lobatse-Gaborone-Serowe-Francistown ka Labotlhano; le gotswa mo Francistown goya Bulawayo ka Matlhatso.
Difofane tsa Francistown-Johannesburg le Francistown-Johannesburg-Francistown dine tsa simolola nako e santse ele teng ka ngwaga wa 1966 ka Mosupologo le Labotlhano ka go latelana. Sefofane se sene sa emisa tiro ka ngwaga wa 1966 oya fifing sebo es bewa goka se boloka. Go dira ga sefofane sa Setshaba tsa Bechuanaland gone ga tsewa ke ba lephata la difofane tsa setshaba ba Botswana ka ngwaga wa 1966 o fela, yo Gibson le ene e neng ele karolo ya lephata le.
This is an excerpt from the article Sefofane sa Setshaba sa Lefatshe la Bechuanaland from the Wikipedia free encyclopedia. A list of authors is available at Wikipedia.
Other languages


text:
Ramotswa
Ramotswa ke motse mogolo wa Balete. Motse yo o mo kgaolong ya Borwa Botlhaba mo Botswana, go bapa le molelwane wa Aferika Borwa le Botswana, ko borwa jwa toropo kgolo Gaborone. Motse wa Balete o sephara sa dikilometara di le masome a mararo go tswa mo toropo kgolo ya Botswana. Motse o, o na le dikgaolo di le nne, tse mo go tsone go agileng balete di akaretsang Mogobane, Otse, Taung le Gabane. Le fa setswana sere ga e ke e etelelwa ke manamagadi pele, Morafe wa Balete o eteletswe pele ke Kgosi Mosadi Seboko, kgosi ya bobedi go nna mosadi mo lefatsheng la Botswana.
Ditso tsa Balete[baakanya | edit source]
Morafe wa Balete o tlholega kwa Aferika Borwa mo kgaolong ya Kwazulu Natal ko gone baneng ba bua puo ya setebele. Morafe o o ne wa fudugela kwa Transvaal morago ga dipheretlhego tse di neng tsa nna teng kwa Kwazulu Natal ka dingwaga tsa 1876. Morafe wa Balete o iphitlhela jaana jaana o le fa Ramotswa gaufi le molelwane wa Aferika Borwa.Go tsweng ka dingwaga tsa 1805 go fitlha mo ngwageng wa 2013, Balete ba eteletswe pele ke dikgosi di le lesome le boraro, palo e e akaretsa dikgosi tsa borre di le lesome le bobedi le mme a le mongwe.


text:
Go Tshela Madi—Dingaka Tsa Reng?
Go setse go fetile masome a dingwaga Basupi ba ga Jehofa ba ntse ba latofadiwa ka go bo ba sa dumele go tshelwa madi. E re ka ba sa tshelwe madi ka ntlha ya taelo ya Baebele ya go ‘ithiba mo mading,’ gantsi seo se ne se sa dumalane le se dingaka di neng di tsaya gore ke kalafi e e ka solegelang balwetse molemo.
Le fa go ntse jalo, bontsi jwa batho ba ba dirang mo go tsa kalafi ba ne ba buelela mefuta mengwe ya kalafi e go sa dirisiweng madi mo go yone.
Kgatiso ya Spring 2013 ya Stanford Medicine Magazine, e leng lokwalopaka lwa Stanford University School of Medicine, e na le pego e e kgethegileng e e buang ka madi e karolo ya yone e neng e re, “Go Fokotsega ga go Dirisa Madi mo Kalafing
Mokwadi o ne a nopola mafoko a ga Patricia Ford, M.D., mosimolodi le mokaedi wa Setheo sa Kalafi le Karo Tse go sa Dirisiweng Madi mo go Tsone kwa Pennsylvania Hospital. Dr. Ford o ne a re: “Dingaka di rutilwe gore batho ba tla swa fa ba se na selekanyo se se rileng sa madi le gore madi a boloka botshelo . . . Seo se boammaaruri mo maemong mangwe, * mme mo maemong a le mantsi ga se boammaaruri.”
Dr. Ford, yo o tlhatlhobang Basupi ba ga Jehofa ba ka nna 700 ngwaga le ngwaga, o ne a oketsa ka go re: “Dingaka tse dintsi tse ke buileng le tsone . . . di ne di dumela gore balwetse ba le bantsi ba tla swa fa ba sa tshelwe madi . . . Tota le nna nka tswa ke ne ke akanya jalo. Mme se ke neng ka se ithuta ka bofefo ke gore o ka kgona go alafa balwetse bano o dirisa mefuta e mengwe e e motlhofo.”
Ka Phatwe 2012, lokwalopaka lwa Archives of Internal Medicine lo ne lwa kwala dipholo tsa dipatlisiso tse di dirilweng mo lobakeng lwa dingwaga di le 28, tsa balwetse ba ba neng ba dira karo ya pelo kwa setheong sengwe. Basupi ba ga Jehofa ba ne ba fola ka bonako go feta balwetse ba ba neng ba tshetswe madi. Basupi ga ba a nna le mathata a a kalo fa ba le kwa bookelong, ga ba a swa ka bontsi, e bile ba kgonne go tshela dingwaga di le 20 morago ga karo fa ba bapisiwa le balwetse ba ba tshetsweng madi.
Setlhogo se se mo The Wall Street Journal e e gatisitsweng ka Moranang 8, 2013, se ne sa re: “Dikaro tse go sa dirisiweng madi mo go tsone ga di bolo go dirwa dingwaga di le dintsi mo balwetseng ba ba sa tshelweng madi ka ntlha ya bodumedi jwa bone. Gone jaanong maokelo a dirisa mokgwa ono thata . . . Dingaka tse di dumalanang le dikaro tse go sa dirisiweng madi mo go tsone tsa re mo godimo ga go fokotsa ditshenyegelo tsa go reka, go boloka, go tlhatlhoba, go dira diteko le go tshela madi, mofuta ono o fokotsa dikotsi tse di amanang le go tshela madi le mathata mangwe a a dirang gore balwetse ba nne lobaka lo loleele kwa bookelong.”
Ga go gakgamatse go bo Robert Lorenz, mokaedi wa tsa kalafi yo o okametseng dikgang tsa madi kwa Cleveland Clinic a re: “O ikutlwa e kete o thusa molwetse fa o mo tshela madi . . . Mme dipatlisiso di bontsha fa go se jalo.”
^ ser. 5 Fa o batla go itse gore Basupi ba ga Jehofa ba leba go tshelwa madi jang, bona setlhogo se se reng “Dipotso Tse Gantsi di Bodiwang


text:
Tlhabolo ya Thuto mo Kapa Bokoni
KURUMAN: E ne e le kopano ya Barutabana le Batsadi, Baetapele ba dikolo kgotsa Bagokgo, kopano e ne e le ye e atlegileng tota. Kopano e ne etswarwetswe mo Sekolong se se potlana sa Kuruman mo Holong ka di 04 september 2013 ka ura ya Borobongwe mo Moshongo.Baeng ba letsatsi e ne ele Baetapele ba thuto mo Kapa Bokoni Rre J Tladi Mme S Zokwane le Rre Taise le baetapele ba merafi ye e farologaneng le dikgosana, Mme kopano ya tswelela gofitlha motshegare wa letsatsi. Kopano ye! Tirisanommogo le Bokopani e ne ele jo bo kwa godimo tota, Batsadi bane ba simolola go tlhaba baetapele ka dipotso mo kopanong, Ngwe ya dipotsa ke ya gore, Ba setse ba emetse dipalangwa gotswa ko lefapheng la thuto. Mokganselara Rre Modise o ne atla ka ditebogo go tla goleboga ba tla kopanong o ne a re jaaka goitsewe gore sedika sa rona ke sone se se kotlase mo thutong o ne a feleletsa ka gore ba kaitumela fa ba ka bona diphetogo mo thutong mongwageng yo releng mo goene wa 2013, Seemo sa thuto lesono se ye kwa godimo mo sedikeng sa rona sa John Taolo Gaetswe mo nakong ye e tlang. A wa ke mafoko a bofelo a Mokhanselara Rre Modise. Gone gwa letelwa kopano ye ngwe ya Bana ba dikolo le Barutabana, Bagokgo gotswa dikolong tse difarologanyeng mo sedikeng sa rona sa John Taolo Gaetswe. Molaetsa wa letsatsi gotswa ko go mme Zokwana ware kopano ya gompijone ke go tsweletsa le gotsena kopano le mafapha a a farologaneng (QLTC) Baithuti, Morahe ka kakaretso, Baithaupi, Bagokgo ba dikolo (RCLs) SGBs, Go thusana le bana go ba naya matla le tshegetso mo thutong.
Kopano ya Bagokgo, Barutabana,Baithuti, Batsadi, Le morahe ka ka karetso.
- Log in to post comments


text:
Genesise 14:1-24
4 Ba ne ba diretse Kedorelaomere dingwaga di le lesome le bobedi, mme ka ngwaga wa bolesome le boraro ba tsuologa. 5 Mo ngwageng wa bolesome le bonè Kedorelaomere a tla, le dikgosi tse di neng di na le ene, mme ba fenya Barefaime mo Asheterothe-karenaime, le Basusime mo Hame, le Baemime mo Shafe-kiriathaime, 6 le Bahore mo thabeng ya bone ya Seire, go fitlha kwa Ele-parane, o o kwa nageng. 7 Morago ga moo ba retologa ba tla mo Ene-mishepate, ke gore, Kadeshe, mme ba fenya naga yotlhe ya Baamaleke le Baamore ba ba neng ba nna mo Hasasone-tamare.
8 Mo nakong eno kgosi ya Sodoma e ne ya simolola go gwanta, le kgosi ya Gomora le kgosi ya Adema le kgosi ya Seboima le kgosi ya Bela (ke go re, Soare), mme ba tlhomagana ka thulaganyo ya tlhabano kgatlhanong le bone mo Lebaleng le le Kwa Tlase la Sidima, 9 kgatlhanong le Kedorelaomere kgosi ya Elama le Tidale kgosi ya Goime le Amerafele kgosi ya Shinare le Arioke kgosi ya Elasare; dikgosi di le nnè kgatlhanong le tse tlhano. 10 Jaanong Lebala le le Kwa Tlase la Sidima le ne le tletsetletse dikgatampi tsa bitumena; mme dikgosi tsa Sodoma le Gomora di ne tsa tshaba mme tsa wela mo teng ga tsone, mme ba ba neng ba sala ba ne ba tshabela kwa kgaolong e e dithaba. 11 Morago ga moo bafenyi ba tsaya dithoto tsotlhe tsa Sodoma le Gomora le dijo tsotlhe tsa bone mme ba tsamaya. 12 Ba tsaya le Lote morwa wa ga morwarraagwe Aberame le dithoto tsa gagwe mme ba tswa ba tsamaya. O ne a nna kwa Sodoma ka nako eo.
13 Morago ga moo monna yo o neng a falotse a tla mme a bolelela Aberame wa Mohebera. Ka nako eo o ne a nna mo motlaaganeng mo gare ga ditlhare tse dikgolo tsa ga Mamere wa Moamore, morwarraagwe Eshekole le morwarraagwe Anere; mme ba ne ba na le kgolagano le Aberame. 14 Ka gone Aberame a utlwa gore morwarraagwe o ne a isitswe botshwarwa. Foo a phutha banna ba gagwe ba ba thapisitsweng, batlhanka ba le makgolo a mararo lesome le borobedi ba ba tsholetsweng mo ntlong ya gagwe, mme ba ba latelela go ya go fitlha kwa Dana. 15 Bosigo a kgaoganya mephato ya gagwe, ene le batlhanka ba gagwe, kgatlhanong le bone, mme ka gone a ba fenya a ba a nna a ba latelela go fitlha kwa Hoba, o o kwa bokone jwa Damaseko. 16 Mme a golola dithoto tsotlhe, a ba a golola le Lote morwarraagwe le dithoto tsa gagwe le basadi le batho.
17 Morago ga moo kgosi ya Sodoma ya tswa e ya go mo kgatlhantsha fa a sena go boa a tswa go fenya Kedorelaomere le dikgosi tse di neng di na le ene, kwa Lebaleng le le Kwa Tlase la Shafe, ke gore, Lebala le le Kwa Tlase la kgosi. 18 Mme Melekisedeke kgosi ya Salema a ntsha senkgwe le beine, mme e ne e le moperesiti wa Modimo Mogodimodimo. 19 Foo a mo segofatsa a re:
“A Aberame a segofadiwe ke Modimo Mogodimodimo,
Modiri wa legodimo le lefatshe;
20 Mme a go bakwe Modimo Mogodimodimo,
Yo o tsentseng bagateledi ba gago mo seatleng sa gago!”
Foo Aberame a mo naya nngwesomeng ya sengwe le sengwe.
21 Morago ga moo kgosi ya Sodoma ya raya Aberame ya re: “Nnaya meya, mme o itseele dithoto.” 22 Foo Aberame a raya kgosi ya Sodoma a re: “Ke tsholeletsa seatla sa me ka ikano kwa go Jehofa Modimo Mogodimodimo, Modiri wa legodimo le lefatshe, 23 gore, go simolola ka tlhale go fitlha ka kgole ya mpaatšhane, nnyaa, ga nkitla ke tsaya sepe mo go sepe fela se e leng sa gago, gore o tle o se ka wa re, ‘Ke nna ke neng ka humisa Aberame.’ 24 Ga ke batle sepe! Fa e se fela se makau a setseng a se jele, le kabelo ya banna ba ba neng ba tsamaile le nna, Anere, Eshekole le Mamere—a ba tseye kabelo ya bone.”


text:
Motsana wa Ngarange
Ngarange ke motsana yo o mo kgaolong ya bokone bophirima jwa Botswana. Motse o o fitlhelwa gaotshwane le noka ya Okavango, e e gaotshwane le molelwane wa Namibia. Mo palong batho ya ngwaga wa 2001 dipalo di ne dile makgolo a borobabongwe le masome a mane le borobobedi.
Contents
Ba Ngarange ba amogilwe dikarata tsa Omang[baakanya | edit source]
Puso e kopilwe go itlhaganelela go rarabolola kgang ya batho bangwe ba motse wa Ngarange mo Okavango ba ba amogilweng boagedi ka dipelaelo tsa gore ke batswakwa.Kopo eo e tsile ka mogokgo wa sekole se se botlana sa Ngarange, rre Stephen Lucas, mo phuthegong ya kgotla e buisiwa ke mopalamente wa Okavango rre Vister Moruti kwa Xaudumo.Rre Lucas a re e ne ya re ka 2004, ba lephata la mesepele go tswa Gumare ba amoga batho bangwe ba motse wa Ngarange dikarata tsa Omang ba bo ba ba busetsa kwa lefatsheng la Namibia kwa go dumelwang ba tlholega teng.A re e ne ya re morago ga malatsinyana batho bao ba bontsi jwa bone e leng ba letso la Sesarwa ba boela mo Botswana kwa motseng wa Ngarange.A re fa e sa le yone nako eo, batho bao ba na le mathata ka gore ga ba kgone go bona dithuso tsa puso ka go tsewa gore ke batswakwa.Mogokgo a re bana ba batsadi bao ba rontshitswe tshwanelo ya thuto ka ba sa letlelelwe go boela mo sekoleng.Rre Lucas a re kgang eo e a tshwenya ka gore mo tshimologong ya ngwaga le ngwaga, batsadi ba bana bao ba ya kwa sekoleng go leka go kwadisa bana ntswa go sa kgonagale.A re se se hutsafatsang ke gore bana bao ba sasankega mo motseng fa bangwe ba bone ba setse ba na le bana.O kopile puso go itlhaganelela go thusa batho bao gore fa e le gore go ka twe ke batswakwa, ba busediwe ga bone kgotsa ba neelwe boagedi jwa lefatshe leno.E ne ya re a tsibogela seo, rre Moruti a bolela fa kgang eo e setse e le kwa go tona yo o lebanyeng, legale o solofeditse go e sala morago ka e tshwenya.
Khansele e tlisa dithabololo[baakanya | edit source]
Mothusa modulasetilo wa kgaolo ya bokone bophirima, Rre Lathang Molonda, o akgoletse ba ofisi ya kanamiso ya dithoto kwa kgaolong eo go tsenyetsa malwapa a batlhoki a le mabedi dipompo tsa metsi kwa Maun.O ne a bolela gore go dira jalo go supa gore khansele ya bokone bophirima e tlhokometse batho, e tlhabolola matshelo a batho ba yone e bile e isa ditirelo kwa setshabeng. Rre Molonda o ne a bua jalo kwa moletlong wa go abela bana ba malwapa ao, ba e leng masiela kwa kgotleng ya Boseja/Kubung kwa Maun ka Laboraro. O ne a tswelela ka go kopa maphata a mangwe go dira jaaka bone, go fa batlhoki dithuso tse ba ka di kgonang gore ba ba ntshe mo lehumeng.Modulasetilo wa komiti ya go isa dithuso kwa bathong, Rre Gaotwesepe Barwatlhapi, o ne a re ba simolotse dithuso tseo mo ngwageng o o fetileng.O ne a bolela gore madi a ba neng ba reka ka one, a ne kgobokanngwa ka go koleka 50 thebe ka letsatsi, fa a kopanngwa otlhe e nna P120.
Rre Barwatlhapi o ne a bolela gore go fa dithuso ke bontlhabongwe jwa go araba boikuelo jwa ga Tautona Khama jwa gore batlhoki ba thusiwe, a bolela le gore ba tlaa oketsa palo ya dipompo mo ngwageng e e tlang go nna nne. Mogolwane wa kanamiso dithoto wa kgaolo ya bokone bophirima, Rre Gaokaelwe Mpho, yo le ene a thusitseng thata ka mogopolo wa go thusa masiela, le ene ka nosi e le lesiela, o ne a tlhalosa ka botlhoko jwa go nna lesiela, bogolo jang fa go se na mogolo yo o go thusang go lebagana le dikgwetlho. O ne a tlhalosa gore ba ne ba tlhopha malwapa a batlhoki ka khupelekhupele, ba thusiwa ke ba ofisi ya boipelego go leba ba seemo sa bone.Mokhanselara wa kgotla ya Boseja/Kubung, Rre Vepaune Moreti, o ne a bolela gore go lebega lenaneo la ga Tautona la go thusa batlhoki le tsweletse sentle e bile le tlaa nna le maduo a a bonalang. [edit] Dikgoge tsa kwa ntle.
Dikgoge tsa kwa ntle[baakanya | edit source]
Dipadi tse dingwe.[baakanya | edit source]
Coordinates: 18°23′46″S 22°00′18″E / 18.39611°S 22.00500°E


text:
Motsana wa Mogome
Mogome ke motse o o mo kgaolong ya legare mo Botswana. Motse o fa tlase ga tsela e e kopanyang Palapye le Mahalapye.Ditoropo tse di kgaoganngwa ke dikilomethara di le masome a matlhano Mogome o nale sekolo se se potana, gapw palo ya batho e ne e le makgolo a mararo,masome a bosupa le motso mo palo bathong ya ngwaga wa 2001.[1]
Contents
Banni ba Mogome ba rotloediwa bopelotlhomogi[baakanya | edit source]
Modulasetilo wa mokgatlho wa Tapologong Association Rre Molemane Maje o kopile boeteledipele mo setshabeng go nna le seabe ka nako tsotlhe mo ditirong tsa bopelotlhomogi.O buile mafoko a ka matlhatso fa mokgatlho oo o ne o tshwere mogwanto wa dikhilometara di le masome a mabedi go kgobokanyetsa ba Motswedi Rehabilitation Centre madi.Rre Maje a re fa mongwe le mongwe a ka tsaya kgato go thusa ba ba tlhokileng lesego mo setshabeng, matshego a tebelopele ya setshaba, Vision 2016, ke gone a ka atlegang.O ikuetse mo sechabeng gore batho botlhe ba rwale ditlhako go tsweledisa go thusa sekolo sa Motswedi Rehabilitation Centre ka dithuso tsa bopelotlhomogi.Rre Maje o buile a sa kgwe mathe ka batho ba ba itlhokomolosang bahumanegi mme a kopa setshaba go tsenya letsogo go thusa ba ba seng lesego mo botshelong.
A re manokonoko a lehuma a maswe mme a ka kgonwa fela fa mowa wa bopelotlhomogi o le teng mo setshabeng.Kgosi Mothibe Linchwe, le ene, o ne a rotloetsa batsadi le banana go tsenya letsogo mo ditirong tsa kutlwelobotlhoko.O ne a leboga barulaganyi ba mogwanto a bolela fa mogwanto e le nngwe ya ditsela tsa go itshidila mmele.E rile moemedi wa Setlogelwa-tsatsing Rre Michael Moji a bua a rotloetsa bana ba Motswedi Rehabilitation Centre go ithutuntsha thata mo go direng ka diatla gore ba tle ba kgone go ikgobokanyetsa madi a ba ka ithusang ka one.O boletse fa mokoduwe go tsosiwa o o itsosang ka jalo a ba kgothatsa go leka ka thata go itsosa botshelo jwa bone bo tokafale.
Badiri ba kgaolwana potana ya Legare ba gakolotswe go dira ka nata[baakanya | edit source]
Badirela puso ba kgaolwana ya legare le tikologo ba ba duelwang ka letsatsi ba kgothaditswe go bereka ka mashetla le go ikanyega mo tirong le fa puso e santse a ba beile ka fa mosing mo go ba okeletsang dituelo.Ba kgothaditswe ke moeteledipele wa lekgotla la bone la babereki, Rre Johnson Motshwarakgole bosheng mo phuthegong e a neng a e tshwere le bone bosheng.Rre Motshwarakgole o ne a ba kopa gore ba ititee ka thupana fa ba tshwere tiro ya bone gore ba kgotsofatse mohiri, ba seka ba eletsa dithoto tsa motirong mo ba ka felelang ba di utswa jaaka fa go setse go nnile le dikgang dingwe tsa batho ba ba neng ba tshwarwa ba utswile dingwe tsa mo tirong."Bangwe ba atle ba tshwarwe ba utswile madi a puso ka go bereka ba eta ba ngwega mo tirong le boitseme." "Gape lo seka lwa dirisa dikoloi tsa Puso botlhaswa."E rile a bua ka go okeletsa babereki madi a re bone e le babueledi ba babereki ba buile le boeteledipele jwa puso gore ba ye go kopana go buisana ka dituelo tsa babereki jaanong ba maketse e re ba ise ba kopane tona wa tsa madi e ne a bo a ya go bua ka dituelo tsa babereki mo phatlalatsong ya madi, mme a teilwe go twe a name a tlogetse kgang eo.
"Tona ga a a obamela ditumalano tsa phuthego ya rona ya khansele e e tlhophilweng bosheng e tlhophelwa go boisana ka tse di tshwenyang jaaka dituelo tsa babereki le tse dingwe tse di tshwenyang babereki." Motshwarakgole a re mo malatsing a makhutshwane khansele ya bone e tlaa ya go kopanela kgang kgolo e le go bua ka dituelo tsa babereki. "Ka gore gompieno balemi bone ba filwe seabe sa bone jaanong re emetse sa babereki." E rile a wetsa kgang ya gagwe a ba leboga a re le fa ba sa amogele sepe ba leka go tsutlaganya bonnyennyane jo ba bo amogelang ba duelela bana dikole ba ba rekela dijo, diaparo, ba aga le go duela dipalamo gore bana ba kgone go ya dikoleng.
Dikgoge tsa kwa ntle[baakanya | edit source]
Dipadi tse dingwe[baakanya | edit source]
- ↑ "Distribution of population by sex by villages and their associated localities: 2001 population and housing census". Archived from the original on 2007-11-24. http://web.archive.org/web/20071124145441/http://www.cso.gov.bw/html/census/dist50.html. Retrieved 2008-01-20.
Coordinates: 22°48′28″S 26°59′56″E / 22.80778°S 26.99889°E


text:
A Diabolo a ka Laola Batho?
Karabo ya Baebele
Diabolo le madimona ba tlhotlheletsa batho thata jaana mo Baebele e reng: “Yo o Boikepo o laola lefatshe lotlhe.” (1 Johane 5:19, New Century Version) Baebele e bontsha ditsela tse Diabolo a tlhotlheletsang batho ka tsone.
Go tsietsa. Baebele e kgothaletsa Bakeresete gore ba “lwantshe maano a a bosula a ga Diabolo.” (Baefeso 6:11, NCV ) Lengwe la maano a gagwe ke go tsietsa batho gore ba dumele gore batho ba ba mo direlang ke batlhanka ba Modimo.—2 Bakorintha 11:13-15.
Tirisano le meya. Diabolo o timetsa batho a dirisa batho ba ba buang le meya, ba ba bolelelang isagwe pele le ba ba dirisang boitseanape kgotsa go lepa dinaledi. (Duteronome 18:10-12) Go dirisa diokobatsi, go tseanya le mekgwa e e dirisiwang ya go tlhatlhanya e go tsewang gore e dira gore motho a se ka a akanya ka sepe fela le yone e dira gore motho a laolwe ke madimona.—Luke 11:24-26.
Bodumedi jwa maaka. Madumedi a a rutang batho dithuto tsa maaka a dira gore ba se ka ba ikobela Modimo. (1 Bakorintha 10:20) Baebele ya re dithuto tse di ntseng jalo tsa maaka ke “dithuto tsa madimona.”—1 Timotheo 4:1.
Go laola batho. Baebele e na le dipego tsa batho ba ba neng ba laolwa ke meya e e boikepo. Ka dinako tse dingwe batho ba ba neng ba laolwa ke madimona ba ne ba foufala kgotsa ba nna dimumu kgotsa le e leng go ikgobatsa.—Mathaio 12:22; Mareko 5:2-5.
Kafa re ka tilang tlhotlheletso ya ga Diabolo ka Gone
Ga o a tshwanela go boifa madimona ka gonne Baebele e bontsha kafa o ka atlegang ka gone go ganetsa Diabolo:
Lemoga ditsela tse Diabolo a di dirisang gore o se ka wa nna ‘yo o se nang kitso ka maano a gagwe.’—2 Bakorintha 2:11.
Ithute Baebele go tswa foo o dirise se o se ithutang. Fa o dirisa melaometheo ya Baebele e tla go sireletsa mo tlhotlheletsong ya ga Diabolo.—Baefeso 6:11-18.
Latlha sengwe le sengwe se se amanang le dilo tsa bodimona. (Ditiro 19:19) Dilo tseo di akaretsa mmino, dibuka, dimakasine, ditshwantsho le dibidio tse di rotloetsang tirisano le meya.